
PREDGOVOR 


Za vrijeme studija u Beču Ivan Merz je zapisao 
u svoj dnevnik ove riječi: "U meni je plamen za 
beskrajnim visinama, žar za nepomućenim grlje¬ 
njem Sina i Oca i Duha..." ( 12.V.1920.) Nekoliko 
riječi iz ovog njegova zapisa, tj. "plamen za visi¬ 
nama", učinile su nam se najprikladnije da ih sta¬ 
vimo kao naziv ove zbirke njegovih odabranih 
misli. U ovim riječima čitamo najprije nazočnost 
milosti Božje u njegovoj duši koja je Ivana rasvje¬ 
tljavala, privlačila i vodila prema božanskim visi¬ 
nama; ali isto tako otkrivamo i njegov odgovor i 
suradnju s Duhom Božjim koji ga je nadahnjivao. 
Kako se odvijao taj Ivanov zemaljski uspon pre¬ 
ma vrhuncima krščanske savršenosti o tome nam 
govore upravo ove njegovo misli u kojima če oni 
koji slično osjećaju naći mnogo poticaja i ohra- 
brenja za svoj uspon prema Božjim visinama. 

Papa spominje "životno zvanje" Ivana Merza 

Lik i djelo sluge Božjega Ivana Merza postaju 
sve prisutniji našem vremenu. Njegov postupak 
za beatifikaciju koji se odvija u Rimu bliži se po¬ 
malo kraju, što je još jedan poticaj da šira javnost 
bolje upozna ovog hrvatskog kandidata za oltar. 

Na svome drugom pastoralnom pohodu 
Hrvatskoj u listopadu 1998.g. Papa Ivan Pavao II. 
ponovno je spomenuo Ivana Merza kao što je to 
učinio i prilikom svoga prvog pohoda, četiri godi¬ 
ne ranije. U propovijedi na sv. misi u Splitu na 
Žnjanu, 4.X.1998., Sveti Otac je osim spomena nje- 

gova imena naveo Merzovu poznatu misao: "Ka¬ 
tolička vjera je moje životno zvanje." 

Kroz ove odabrane Merzove tekstove u kojima 
se zrcali duša Ivana Merza možemo slijediti put 
kako je Ivan ostvarivao svoje "životno zvanje". 
Misli ovdje objavljene sabrane su iz njegova 
dnevnika, članaka, pisama i neobjavljenih ruko¬ 
pisa; svrstane su po srodnosti u cjeline po 
određenim temama. Merz ih je napisao u raznim 
prigodama, na raznim mjestima. 

Priručnik duhovnog života 

Kroz ove odabrane misli možemo duboko za¬ 
viriti u dušu Ivana Merza i njegovo doživljavanje 
i preživljavanje katoličke vjere i njezinih istina. U 
njegovoj duši, po prirodi otvorenoj za sve što je 
dobro, lijepo i plemenito, možemo jasno uočiti 
djelovanje Božje milosti koja ga od mladenačkih 
dana potiče i vodi prema vrhuncima kršćanske 
svetosti. Također je i vidljivo kako se Ivan sprem¬ 
no odazivao Božjoj milosti koja prosijava iz njego¬ 
vih tekstova i kako je s njome surađivao, što 
potvrđuje njegov intenzivni duhovni i asketski 
život samosvladavanja, njegova borba na moral¬ 
nom području u nadvladavanju slabosti koje je 
osjećao kao i svaki čovjek. Njegovu suradnju s mi- 
lošću potvrđuje njegovo zauzeto izgrađivanje i 
sticanje kršćanskih vrlina o čemu nam posebno 
svjedoče njegova "pravila života", kao i odluke za 
usavršavanje kršćanskog života koje je činio pod 
duhovnim vježbama. 

Kad je Ivan zapisivao ove misli sigurno nije 
slutio da će jednoga dana biti ovako probrane i 
svrstane u sistematsku cjelinu kao jedan mogući 
priručnik duhovnosti. No, ako on to nije izravno 
slutio kad ih je stavljao na papir, danas nam je ja- 

sno da ga je Božja Providnost vodila i pripremala 
da njegov primjer i vjersko iskustvo posluži za 
uzor drugima. Njegove su misli poslužile za iz¬ 
gradnju kršćanskih stavova mnogih mladića i 
djevojaka koji su slijedili njegov primjer. Pomogle 
su i pomažu nadalje onima, koji poput Ivana 
osjećaju da ih Božja milost poziva na dublji, 
savršeniji kršćanski život, na ostvarivanje ideala 
kršćanske svetosti. Dr. B. K. iz Zagreba, izjavila je 
kako joj je samo jedna Ivanova rečenica - "ići u ne¬ 
ugodne situacije" - veoma mnogo pomogla u 
životu. (Merz ju je napisao u Parizu kao jednu od 
svojih odluka u "životnom pravilu"). 

Za bolje razumijevanje Merzovih misli 

Misli i tekstovi Ivana Merza objavljeni u ovoj 
knjizi sami za sebe već puno govore. Međutim, 
kad se stave u kontekst iz kojega su izvađeni, kad 
im se promotri tzv. "Sitz im Leben", može im se 
otkriti i proširiti daljnje značenje. Stoga smo na 
kraju svakog dijela teksta stavili oznaku izvora 
odakle je misao uzeta. Čitatelj po toj bilješci može 
lako pronaći mjesto u Ivanovim spisima i uočiti 
širi kontekst u kojem je misao nastala kao i njezi¬ 
nu daljnju poruku. Slovo "D" na kraju većeg dijela 
tekstova koji se redovito nalaze na početku goto¬ 
vo svakog poglavlja, znači da je tekst uzet iz nje¬ 
gova dnevnika. Brojke u zagradama na kraju 
ostalih tekstova znače redni broj bibliografske je¬ 
dinice tj. Merzova članka ili spisa, koji su navede¬ 
ni na kraju knjige u Bibliografiji objavljenih rado¬ 
va Ivana Merza. Ti su spisi zreli plod njegova du¬ 
hovnog stvaralaštva a nastali su uglavnom u Za¬ 
grebu. Uz neke tekstove naznačeno je da su uzeti 
iz knjige odabranih Ivanovih tekstova "Put k Sun¬ 
cu", (2. izdanje, Zagreb, FTI, 1993., 232 str.) 

Važno je imati u vidu mjesto i okolnosti u koji¬ 
ma su pojedini tekstovi nastajali; to važi posebno 
za tekstove uzete iz dnevnika, uz koje je naz¬ 
načeno mjesto i datum kad su napisani. Iz tih po¬ 
dataka vidi se da je Ivan često mijenjao mjesto bo¬ 
ravišta, posebno za vrijeme rata, ali je svugdje na¬ 
stojao staviti na papir svoja zapažanja i raz¬ 
mišljanja. U kratkoj biografiji stavljenoj na počet¬ 
ku lako se može pronaći gdje se Ivan koje godine 
nalazio i što je u kojem periodu radio. Tekstovi 
koji su nastajali na ratištu za vrijeme prvog svjet¬ 
skog rata između 1916. i 1918. posebno su zanim¬ 
ljivi i bogati proživljenim iskustvom susreta s pat¬ 
njom i smrću, što je za posljedicu imalo njegovo 
približavanje Bogu i prihvaćanje kršćanskog poi¬ 
manja svijeta i života. 

Merzov uspon prema kršćanskoj savršenosti 

Čitatelj će nadalje moći uočiti da su Ivanovi 
tekstovi u svakoj cjelini poredani uglavnom kro¬ 
nološki, onako kako su vremenski nastajali; napo¬ 
se se to odnosi na tekstove iz dnevnika. To nam 
omogućuje uočiti njegov razvoj u pristupu 
određenim vjerskim istinama ili moralnim pro¬ 
blemima s kojima se suočavao. 

U duhovnom razvoju Ivana Merza postoji 
stupnjevitost i uspon. Prve godine mladenaštva 
često su ispunjene nejasnoćama, lutanjem i 
traženjem na vjerskom i moralnom području. Sve 
je to našlo odjeka u njegovom dnevniku, što ga 
čini veoma bliskim svakome, napose mladom 
čovjeku koji poput njega traži odgovore na život¬ 
na pitanja. Merz se postupno uzdizao prema 
kršćanskoj svetosti, ali to nije išlo bez borbe, odri¬ 
canja, uočavanja svojih slabosti i otpora ljudske 
naravi; sve to on iskreno priznaje na stranicama 

svoga dnevnika. Stoga je kod čitanja ovih njego¬ 
vih misli korisno i važno obratiti pozornost preko 
bilješke na godinu kad je koja misao ili tekst na¬ 
stao. Može se tako uočiti, s jedne strane, mlade¬ 
načko stanje traženja njegove duše, izraženo 
uglavnom u tekstovima iz dnevnika, a koje se ra¬ 
zlikuje od onog dubokog iskustva vjere i iz¬ 
građenih kršćanskih stavova koji su karakteri¬ 
stični za zreli period njegova života, što nalazimo 
u njegovim tekstovima objavljenima u raznim 
člancima i djelima nastalim posljednjih godina 
njegova života. S druge pak strane, u tekstovima 
iz dnevnika može se vidjeti kako je Ivan, premda 
mlad, veoma zrelo razmišljao o pojedinim život¬ 
nim problemima. 

Kardinal Franjo Kuharić: 

"Ivan Merz nam ima puno toga reći!" 

Za pedesetu obljetnicu smrti sluge Božjega 
Ivana Merza 1978.g. bio je održan u Zagrebu o 
blagdanu Krista Kralja, simpozij, zatim euhari- 
stijsko slavlje u zagrebačkoj katedrali te svečana 
akademija. Zagrebački nadbiskup, kardinal Fran¬ 
jo Kuharić, održao je tom prigodom dva govora o 
Ivanu Merzu iz kojih donosimo ove izvatke. 

"Kad se planine gledaju iz daljine ne vidi se 
sve bogatstvo njihove ljepote. Ali, kad se uđe u 
njih vidi se sva različitost vidika, očituju se 
vrhunci, vide se doline i otkriva se bogatstvo pla¬ 
ninskih vijenaca. Slično se događa i s Božjim čo¬ 
vjekom. Ako ga gledamo iz daljine, bilo vremen¬ 
ske, bilo prostorne, ne doživljavamo bogatstvo 
njegove duše. Ali, kad se uđe u otajstvo duše, ot¬ 
kriva se bogatstvo milosti. Simpozij prigodom 50. 
obljetnice smrti Ivana Merza (1978.g.) otkrio je 
bogatstvo njegove duše i služi tome da danas po- 

kaže tko je živio među nama, tko je djelovao u 
gradu Zagrebu, i tko je svim srcem nastojao da 
Isusa Krista što više unese u duše i da Crkva u 
hrvatskom narodu bude što svetija." (Propovijed u 
zagrebačkoj katedrali, 24.XI.1978.) 

"Ima ljudi, sigurno i među mladima, koji vole 
planine. Kao što sam jučer u katedrali spomenuo 
da je otkrivanje Merčeve duše ulazak u jedan 
splet divnih planina, tako bih sada pozvao da bu¬ 
de što više planinara duha koji će težiti prema tim 
vrhuncima. Ivan Merz bliješti u tom nizu velikih, 
vjernih sinova i kćeri naše Crkve u hrvatskom na¬ 
rodu kao jedan blještavi vrhunac. I kao što se na 
vrhunce penju hrabri planinari, tako bih želio da 
otkrivanje Ivana Merza u mladim dušama ove ge¬ 
neracije, ovih naših prilika, budi težnju da se pe¬ 
nju, da idu u visine i da osjete kako je divno gleda¬ 
ti s tih visina na široke horizonte Božje stvarnosti i 
da osjete kako je čist zrak u visinama, te da uvijek 
prema njima teže. 

Ivan Merz ima mnogo toga reći danas našim 
mladima, našim sjemeništarcima, našim bogoslo¬ 
vima, našim redovnicima i redovnicama, nama 
svećenicima i biskupima. Zaista, ovaj naš dragi 
Orao bio je apostol vrlo kratko vrijeme, samo šest 
godina, a unio je mnogo, učinio je mnogo, zapalio 
je mnoge, jer je sam gorio ljubavlju Duha Svetoga 
koja se u njemu razgorila u otvorenost duše da 
prihvati Isusa za Kralja svoga srca i života i da 
uđe u Njegovo Kraljevstvo." 

(Govor na svečanoj akademiji u Zagrebu, 25. XI. 
1978. prigodom proslave 50. obljetnice smrti Ivana 
Merza.) 

Putk Suncu 

Ove misli Ivana Merza već su objavljene zajed¬ 
no s mnogim drugim njegovim tekstovima u spo¬ 
menutom drugom izdanju knjige "Puta k Suncu". 
Naziv te knjige ima svoju zanimljivu povijest. 
Godinu dana nakon smrti Ivana Merza, došli su 
mu na grob njegovi mladi prijatelji i štovatelji i 
položili mu vijenac s bijelom vrpcom na kojem je 
stajao natpis: "HVALA TI, ORLE KRISTOV, ŠTO 
SI NAM POKAZAO PUT K 'SUNCU'!" (Ova 
vrpca s natpisom sačuvala se sve do danas i nala¬ 
zi se u Ivanovu muzeju u Zagrebu.) Ta rečenica 
najbolje izražava što je Ivan Merz značio, a što i 
danas znači, za hrvatsku mladež: bio je onaj koji i 
svojim primjerom i bogatstvom svojih misli poka¬ 
zuje mladima put k Isusu Kristu, svjetlu svijeta i 
suncu života. 

Napisano u blistavom okrilju Milosti 

Jedan od Ivanovih suvremenika i štovatelja. 
Ton Smerdel, svoj susret s Merzom preko njego¬ 
vih misli i tekstova ovako je izrazio: "Iz svakog ra¬ 
da koji je on napisao osjetio sam snagu, jer je on 
možda bio jedini među nama koji je sve ono što je 
napisao, napisao u svetom zanosu i blistavom ok¬ 
rilju nerazjašnjene Milosti. To je bila njegova sna¬ 
ga, a i danas je. Zato je mogao djelovati na mladež 
i baš nju učiniti onom koja će braniti Boga ".(Ton 
Smerdel: In gloriosam memoriam, Nedjelja, 18. V. 1930.) 


BožidarNagi/, Dl 
postulator kauzeza beatifikaciju 
Sluge Božjega Ivana Merza 

IVAN MERZ 

1896. -1928. 
Biografski podaci 


Ivan Merz rodio se u Banja Luci 16. XII. 1896. 
god. Odgajan je u liberalnoj sredini. Gimnaziju je 
završio u rodnom mjestu. Nakon mature, 1914. 
god., pohađa kroz tri mjeseca vojnu akademiju, a 
potom 1915. započinje studij prava na Bečkom 
sveučilištu. Prvi svjetski rat prekida mu studij. 
Mobiliziran je. Proživljava sve strahote rata na 
fronti u Italiji od 1916. do 1918. Nakon rata na¬ 
stavlja studij književnosti u Beču 1919./1920. i 
dovršava ga u Parizu tijekom dvije godine, od 
1920. do 1922. 

Po završetku studija, ujesen 1922. god., dolazi 
u Zagreb gdje postaje profesor francuskog jezika i 
književnosti na Nadbiskupskoj klasičnoj gimna¬ 
ziji. Doktorirao je 1923. na Filozofskom fakultetu 
Zagrebačkog sveučilišta radnjom pisanom na 
francuskom o utjecaju liturgije na francuske pi¬ 
sce. Potom kroz dvije godine, od 1923. do 1925., 
kao prvi laik u Hrvatskoj studira filozofiju i teolo¬ 
giju pod vodstvom isusovaca nastojeći se tako što 
bolje osposobiti za svoj apostolski rad. 

Razmišljanjem, studijem, a osobito u krvi i pla¬ 
menu rata dolazi do spoznaje o istinitosti kršćan¬ 
ske vjere. Potpuno se dariva Kristu načinivši kao 
laik zavjet vječne čistoće. Sve svoje slobodno vri¬ 
jeme posvećuje odgoju hrvatske mladeži u kato¬ 
ličkoj organizaciji "Hrvatski Orlovski Savez" kojoj 
je dao geslo "Žrtva - Euharistija - Apostolat". Kao 

katolički intelektualac riječju i perom oduševljava 
mlade i odrasle za Krista i Crkvu. Jedan je od 
prvaka liturgijskog pokreta među Hrvatima. Su¬ 
stavno u Hrvatsku uvodi ideje Katoličke Akcije 
Pape Pija XI. Glavna njegova karakteristika kao 
katoličkog intelektualca jest ljubav i odanost Ka¬ 
toličkoj Crkvi, Rimu i Papinstvu, što je nastojao 
usaditi kod svih s kojima je saobraćao. Premda 
mlad i kao laik smatran je "stupom Crkve" u 
Hrvatskoj. 

Svojim apostolskim radom i svojom op¬ 
sežnom spisateljskom djelatnošću u katoličkom 
tisku ostavio je dragocjenu duhovnu baštinu koja 
je postala izvor nadahnuća budućim naraštajima. 
Namjeravao je osnovati svjetovni institut - zajed¬ 
nicu laika koji bi radili za Krista i Crkvu. Nakon 
njegove smrti ovu je zamisao djelomično ostvari¬ 
la Marica Stanković, osnovavši žensku Zajednicu 
Suradnica Krista Kralja, kao prvi svjetovni insti¬ 
tut u Hrvatskoj. Ime Ivana Merza značilo je, a 
znači i danas, program života i rada za vjernika 
katolika koji se želi aktivno angažirati u širenju 
Kristova Kraljevstva pod vodstvom Crkve i njezi¬ 
nih pastira. 

Ivan Merz je bio čovjek žive vjere, iskrene mo¬ 
litve, samoodricanja, dnevne Pričesti, adoracije, 
predanog trpljenja, široke naobrazbe, bliz ljudi¬ 
ma i svakom je čovjeku iskazivao kršćansku 
ljubav. 

Umro je u Zagrebu 10. svibnja 1928.g. u 32. go¬ 
dini života, na glasu svetosti. Na samrti je prika¬ 
zao svoj život kao žrtvu Bogu za hrvatsku mla¬ 
dež. Njegova žrtva donosi obilne plodove u kato¬ 
ličkim organizacijama koje su nastavile ostvariva¬ 
ti njegovu duhovnu baštinu. 

1958.g. započeo je biskupijski postupak za nje¬ 
govo proglašenje blaženim. 1977.g. njegovi po¬ 
smrtni ostaci preneseni su u Baziliku Srca Isusova 
u Zagrebu u kojoj se redovito pričešćivao, adori- 
rao i molio posljednjih šest godina života. Od 
1986.g. postupak za njegovo proglašenje blaže¬ 
nim odvija se u Rimu. Milosti i uslišanja po njego¬ 
vu zagovoru se množe. 

Ivan Merz je puno toga napisao, a o njemu su 
objavljene i mnoge biografije, studije i članci od 
kojih su najvažniji navedeni na kraju ove knjige. I 
na Internetu Merz ima svoju stranicu na adresi: 
www.ffdi.hr / ivan-merz 

Sve ostale informacije o sluzi Božjemu Ivanu 
Merzu dobiju se na adresi: 

Postulatura Ivana Merza, 10000 Zagreb, Vla¬ 
ška 93. E-mail: postulatura.merz@ffdi.hr 

IDEALI MLADOSTI 

slutnja budućnosti 


Prvi tekst koji nam počinje otkrivati dušu mladog 
Ivana Merza jest prva stranica njegova dnevnika što 
ga je počeo voditi 27.2.1914. u Banjoj Luci. Tek je bio 
navršio 1 7 godina; nalazio se u završnom razredu gim¬ 
nazije, pred maturom. (Roditelji su ga bili dali godinu 
dana ranije u školu). Za motto svoga dnevnika stavio je 
riječi: "Evviva l'arte" - živjela umjetnost - pokazujući 
time da ga je u godinama mladosti umjetnost posebno 
privlačila i oduševljavala. Potom slijedi citat iz 
književnog djela - dramatske poeme "Manfred" od en¬ 
gleskog pisca Lorda Byrona. 

Za mladih dana želio sam vruće 
Da srca drugih svojim prožmem srcem. 
Da svijetlim narodima, da se uspnem. 

Ja ni sam ne znah kamo. 

Možda i da padnem. 

A1 padnem poput gorskog vodopada. 

Sto nakon skoka s velikih visina 
U zapjenjenoj svog ponora snazi, 

I dižuć magle stupove što tvore 
I oblak nov i novu kišu s neba. 

On duboko, još uvijek leži jak. 

(Byron, Manfred, III. dio) 

Ono što je osjećao i nesvjesno slutio u svojoj duši 
našlo je odjeka u tim stihovima. Sigurno da je u njima 
pronašao puno svoga mladenačkog oduševljenja, idea¬ 
lizma, snova o budućnosti u najljepšim bojama, što je 
karakteristično za svakoga mladog čovjeka koji se otva¬ 
ra životu. 

Ali sve ove slutnje i težnje ostvarit će se u Ivanovu 
životu u jednom potpuno duhovnom, kršćanskom smi¬ 
slu, čega sigurno još nije bio svjestan kad je ove retke 
ispisivao. Gledajući u svjetlu ovih mladenačkih stihova 
njegov život koji se odvio i završio na pozornici povije¬ 
sti, možemo uočiti kako je u njima sadržana vizija bu¬ 
dućnosti, ono što će on stvarno kasnije postati: svjetlo 
koje će mnogima svijetliti i koji će svojim mislima mno¬ 
ga srca prožeti i obogatiti. 

Zanimljivo je povezati i usporediti ovaj prvi doku¬ 
ment duševnog stanja Ivana Merza, njegove mlade¬ 
načke vizije svijeta i slutnje budućnosti, s posljednjim 
tekstom što ga je Ivan napisao u svome životu nakon 
četrnaest godina: bio je to njegov testament, odnosno 
tekst za nadgrobni natpis koji mu danas stoji uklesan 
na njegovu grobu u Bazilici Srca Isusova u Zagrebu. S 
tim tekstom i završava ova knjižica prikaza duhovnosti 
Ivana Merza kroz odabrane njegove misli. Između ta 
dva teksta kao dva kamena međaša, ostvario se bogati 
život pun kršćanskih vrlina, za koji se nadamo i moli¬ 
mo da kao uzor zasvijetli s oltara katoličkih crkava po¬ 
put drugih blaženika i svetaca. 

ŽIVOT 

Pitanje tajne života i postojanja Ivanu se nametalo 
već u prvim godinama mladenaštva o čemu nam je 
ostavio brojne zapise u svome dnevniku. Dugo vreme¬ 
na ga je oduševljavao Goetheov Faust u kojem je prona¬ 
lazio mnogo sličnosti sa svojim težnjama i traženjima 
da dođe do otkrića "sjemena koje sve drži", jedini zado¬ 
voljavajući odgovor na problem života i postojanja po¬ 
stupno otkriva u kršćanskoj vjeri. 


Život je borba, a nagrada je vječnost 

Život nije uživanje, nego žrtva. 

(D, Bečko Novo Mjesto, 21.IX.1914.) 

Život mora da nam je žrtva, da mnogo lijepoga 
ni ne gleda. Život je silno teška borba, koja traži 
pregaranje, negledanje lijepoga. Radi ove borbe 
ima život čovjeka viši sadržaj... Mnogo je ljudi 
stradalo, jer ih je predobila demonska ljepota 
žene. Možda je i mene skoro. Ali od sada velim: 
oči zatvoriti i ne tražiti ovaj princip ljepote, koji je 
ovdje samo da uspostavi borbu, kojoj je nagrada 
vječnost. (D, Beč, 10.111.1915.) 


Sav je život lijepa i velika tajna... 

(D, B. Luka, 27.XII.1915.) 

Volim ovu sadašnju generaciju, jer je trpjela i 
uvidjela da je život ozbiljna stvar, a ne igračka. 

(D, Ratište, Seeiviesen, 17.XI1.1916.) 

Biti u harmoniji koja vlada u svemiru 

Zato sebi i svima stavljam memento: proživlja¬ 
vajmo dubok i velik život i svakog trenutka budi¬ 
mo svjesni da mi zaista opstojimo i da se ne proti¬ 
vimo ovoj harmoniji, koja vlada u svemiru. Ovo 
tjelesno zapravo i nije život. Život je ono tamno, 
nevidljivo, puno dubine i perspektive, što se u 
odabranim časovima još više proširuje... 

(D, Ratište, Seeiviesen, 17.XII.1916.) 

Život je kratka teška kušnja 

Zašto sve to propada, nestaje, zašto i mi gine- 
mo, za nama opet generacije! I onda opet ista igra, 
pa opet smrt. Jest, Bože moj, ja Te razumijem, 
život je - veliš - kratka teška kušnja i tko ovu pre- 
boli, istom stupa u život pun sjaja i boja. 

(D, Ratište, Seezviesen, 17. XII.1916.) 

Patnja sugerira smisao života 

Bol, patnja, pogled na tolike tisuće izna- 
kaženih, mrtvih i ispaćenih ljudi, jamačno, pere sa 
čovjeka sve prolazno i velikom mu energijom 
upravo sugerira smisao života.... Sto je život? 
Neki je dan jedan ležao kod groblja, izvrnuo se i 
leži kao klada, kano da ni živio nije. Zar je onda 
svrha života uživati, popustiti strasti! Čudna li 
smisla, kad smrću sve prestaje. 

(D, Ratište, Zingarella, 18.V.1917.) 

Hoću da prodrem u misterij života 

Polako gine mladenačko oduševljenje. Sve 
više padam na nivo obična slaba čovjeka. Na 
površinu su stupila druga, etička pitanja. Najviše 
me zanima filozofija života. Čitam Solovjeva 
(Duhovni temelji života), Sv.Pismo... Hoću da 
prodrem u misterij života. 

( D, Ratište, Zingarella, 17.VI.1917.) 

PROLAZNOST 
SMRT - VJEČNOST 

Baveći se razmišljanjem o tajni života u koji nastoji 
prodrijeti i odgonetnuti ga, Ivan veoma brzo uočava 
njegovu prolaznost i krhkost. Problem smrti i trpljenja 
s čime se svakodnevno suočavao na fronti za vrijeme 
rata potpuno je promijenio njegov pogled na svijet. 
Umjetnost koja ga je u srednjoškolskim danima pri¬ 
vlačila stupa na drugo mjesto. Uočavajući svu tu real¬ 
nost ozbiljno si postavlja pitanje zagrobnog života i 
vječnosti na što mu odgovor daje kršćanstvo. 


Ovaj je svijet samo priprava za drugi koji je vječan 

Ima Ii čovjek ovdje pravo na sreću? Zar nije 
ovaj svijet - svijet rada i muke, i kako se čovjek po¬ 
kaže u tom radu, dobiva nagradu na drugom svi¬ 
jetu, koji je vječan. Ovaj je svijet samo priprava. 

(D, B. Luka, 14.IV.1914.) 


Misao na Vječnost 

Religiozni život, misao na Vječnost, Smrt, Lju¬ 
bav, to je nešto veliko. (D, B. Luka, 17.VI1I.1914.) 

Pravednost i smrt dovode do prave spoznaje 

Bog postoji. Onda se pitamo: što je taj Bog, ka¬ 
kav je? Možemo li se moliti? Je li on osoban? Na ta 
nam pitanja odgovara naša nutrina u pojedinim 
jednostavnim slučajevima. Uvrijedim li svoje ro¬ 
ditelje, silno mi je žao. To je dokaz da osjećaj uči¬ 
njene nepravde nije predrasuda, nego da u nama 
postoji pravda. Pravda je jedan princip, koji je u 

nama, i sva se nutrina u nama uzrujava, ako radi¬ 
mo protiv ovomu principu. I Onaj, kojega mi oko 
sebe osjećamo, do kojega razum dolazi da je 
vječan, kome duša nehotice teži. Taj će jamačno 
biti Pravednost. Time dolazimo do osobnog Bo¬ 
ga...Kad on postoji, već slijedi da naš život ima 
svrhu. Onda treba još pomisliti na nešto, na što 
ljudi ne misle, i što bi ih moglo lako dovesti do 
prave spoznaje: da ćemo umrijeti. Nekoga silno 
volimo i taj umre. Nikad, nikad ga više nećemo 
vidjeti. Pa mi sami, puni smo misli, sumnja, 
težnja, mnijenja. Naše "ja" jest sredina, oko koje se 
sve okreće, cio svemir, koja dojmove prima i 
razvrstava. Sve mi to doživljavamo, katkada se 
mučimo i patimo. To je dokaz da pravda nije pre¬ 
drasuda, jer ako je tko uzrok naše patnje, borimo 
se realno protiv njemu. I sad najednom umremo. 
Zašto bi sve ovo? Zašto toliko misli i težnja, kad je 
sve badava, kad propada u ništa, kada duša nije 
zaseban elemenat, koji je poput duha u Diable bo- 
iteux zatvoren u bocu? Ne, to ne može biti. Kad je 
u prirodi sve tako sjajno uređeno, mora biti i 
vječnost našega života u smislu pravednosti. I ui¬ 
stinu, to je tako, i u to vjerujem, i u času, kada ovo 
djetinjom vjerom osjećam, kada se gnjusim zla i 
kada se topim u molitvi, ostaje u dnu duše opet 
ona sumnja, onaj veliki upitnik zadnjeg Adama: 
zašto? što? I opet, uza svu sumnju, vjerujem. 

(D, Beč, 17.V.1915.) 


Na kraju života slavlje Uskrsnuća 

Proći će i roditelji i sve će izgledati kao san, 
dok i ja ne zađem u tamnu, groznu ulicu. Ne, nije 
tamna ni grozna, nego svijetla, puna nadnarav¬ 
nog sjaja. Tamo se slavi Resurrectio - Uskrsnuće. 

(D, B. Luka, 1.X.1915.) 

Duševni svijet noći i molitve realniji je od svega 
što postoji 

Uistinu, kad se čovjek zavuče u samoću, u ta¬ 
mu, sav realni svijet, svi drugovi, prijatelji, sva 
čarobna priroda čini mu se snom. Čovjek tada 
osjeća da je ona nerealna, a misao da je prava real¬ 
nost, da je duševni svijet, svijet noći i molitve, re¬ 
alniji od svega uopće što vidljivo postoji. Treba 
težiti samo za tim životom, za ovom realnošću. 

(D,B. Luka, 28.11.1916.) 


Tamo gore je pravo carstvo 

Iskreno govoreći, ja se ne bojim smrti, ta tamo 
gore je ono pravo carstvo. Samo se još nisam po¬ 
mirio s mišlju da ću ja zaista onamo i nisam sebi 
svjestan da vodim krepostan život. 

(D, Graz, 18.111.1916.) 


Problem smrti najvažnije pitanje 

Najvažnije je pitanje za čovjeka problem smrti. 
Taj me problem mora sada najviše zanimati, jer 
bih mogao za dva mjeseca biti daleko od nada ove 
zemlje. Zapravo sada vidim da mi život nema 
čvrste podloge. Sazdao sam si svoju ideologiju na 
budućem životu, na budućoj zemaljskoj sreći, pa 
ne mogu pojmiti da bih mogao skoro poginuti. 

(D, Miirzzschlag, 26. VIII. 1916.) 

Ovaj život samo prolazna faza 

U čovjeku je težnja da nešto stvara, da ga jedna 
stvar zaokupi, oko koje se, kano oko jezgre mine¬ 
rala, sve koncentrično skuplja.... Najednom osje¬ 
tim kako taj život nije ništa, samo prolazna faza u 
onaj trajni, kad se ono, što u nama uvijek kuha i 
vrije, oslobodi i pođe u onaj svijet. Misleći na ovu 
prolaznost, ne mili mi se nikakav studij, nikakva 

literatura, nikakva djevojka, uopće ništa. Jedini 
asketski, monaški život u obožavanju Euharistije 
možda daje zadovoljstvo. Drugo, čini mi se, ne. 

(D, Pečuh, 22.X.1916.) 

Uvijek svjesni kratkotrajnosti življenja 

Kad bude prošao taj rat, ne smijemo se zavući 
u svoje tople sobe i uz čašu vina pričati o ju¬ 
načkim događajima. Moramo uvijek biti svjesni 
kratkotrajnosti življenja i da je ono samo mini¬ 
malna faza vječnosti. Trebamo nastojati zasladiti i 
ovo kratko doba asketskim životom. 

(D, Ratište, Seeiviesen, 17.XII.1916.) 

Gomilati blago za onaj život 

Gdje nema Tebe, Bože, tamo nema ni veselja. 
Snage, snage, snage! Koga bih se bojao, kad smo 
ovdje putnici, a za nas je dika probijati se kroz 
život i gomilati blaga za onaj veliki život. Snage i 
opet snage Te molim! 

(D, Ratište, Zingarella, 15.IV.1917.) 

Na ovoj smo zemlji samo došljaci i putnici 

Kada top grune, mislim da mi propovijeda 
sv.Franjo: Advenae et peregrini sumus (došljaci 
smo i putnici)! (D, Ratište, Zingarella, 17.IV.1917.) 

U susret beskrajnim svjetovima Apokalipse 

Valja sav svijet zaboraviti i sve sile koncentri¬ 
rati u radu za Isusa. Zaboraviti prijatelje, planove, 
sve - iščeznuti sa zemlje, izgorjeti, da zaista uđem 
sa što više bližnjih onamo gdje nas čeka. Otac, Sin, 
Blažena Djevica Marija u Duhu Svetomu, aposto¬ 
li, mučenici, anđeli, djevice. Toma, Mahnić, Ro¬ 
gulja - svi oni beskrajni svjetovi Apokalipse. 

(D, Pariz, 4.XI. 1921.) 

Filozofija sreće 

U ovome leži filozofija sreće: valja postaviti 
težište svih naših želja u onaj svijet, sebe posve za¬ 
boraviti radeći za Našega Gospodina Isusa Krista 
koji je jedini vječan. (Pismo ocu, Pariz, X. 1921.) 

Žrtvujmo sekundu života da uđemo u nebo 

Ako naime vjerujemo u apsolutno Božanstvo, 
tada nema slučaja (Lk. 12,1-8). Osim toga valja 
znati da dragi Bog nikada neće natovariti na čov¬ 
jeka onaj teret koji ne bi mogao podnijeti.... Pošto 
smo tako sretni da znamo da je ovaj život vrlo 
kratka faza i da ćemo zatim biti u vječnome nebu, 
budimo junački, žrtvujmo sekundu ovoga života 
da uđemo u beskonačno nebo. Upotrijebiti sve 
naše energije da spasimo naše duše i što više duša 
naših bližnjih. (Pismo roditeljima, Pariz, 9.X.1921.) 

Najbolja upotreba vremena - kontemplacija o Bogu 

Treba sve sile ovoga života usredotočiti prema 
životu koji slijedi nakon boravka na zemlji. Naj¬ 
bolja upotreba vremena jest kontemplacija o Bogu 
i o objavljenim istinama. Svetac je čovjek u sre¬ 
dištu stvaranja koji sve usmjeruje prema Bogu. 

(Duh.vježbe, Pariz - Clamart, 1921.) 

BOG 


Odgajan u liberalnoj sredini Ivan Merz se tek pod 
konac gimnazije počeo ozbiljnije baviti razmišljanjem 
o religioznim temama. Promatra stvoreni svijet oko se¬ 
be i napose svemir i logičkim razmišljanjem zaključuje 
na postojanje Stvoritelja koji svime upravlja. Njegova 
vjera u Boga, međutim, prolazila je kroz krize i sumnje 
o čemu nam je ostavio lijepe zapise u svome dnevniku. 
Postupno, napose kroz iskustvo patnje u ratu, njegova 
se vjera pročišćava, učvršćuje i on raste u čežnji i ljuba¬ 
vi za sjedinjenjem s Bogom. 

Veličanstveni Duh koji obuhvaća svemir 

Bože, koliki li je svemir: sve svijetli, sve se kreće! 
Taj čitav svemir, ono što se vidi i ne vidi, ono što se 
čuje i ne čuje, tko ravna tim pozorištem, tko je taj 
veličanstveni Duh, koji to obuhvaća? ON je. 

(D, B. Luka, 2.IU.19U.) 

Svemir, vječnost, neizmjernost, duša - vječne tajne 

Kojom li brzinom ta neizmjernost juri i okreće 
se, a prah, čovjek, sve to misli. Kuda to vodi? 
Zašto čovjek ima tijelo, kad je on u biti duša? 
Zašto? Kuda? Kako? Vječne tajne. Misao, iskra, 
pamet, ta iskrica vječne Istine, do kakovih nas u- 
zvišenih misli dovodi i koliko možemo shvatiti, a 
što je istom Neizmjernost (D, B. Luka, 21.VI.1914.) 

Čovjek iskra Duha 

Što je spram svemira čovjek - crv? Tijelo je crv, 
ali čovjek nije tijelo, u njemu je nešto nevidljivo, 
što zaboravlja da je tijelo. Njegova iskra. Nei- 

zmjerno mali dio, dio Njegove iskrice, ali opet je 
od Njega. I ta nas malenkost vodi da zaključuje¬ 
mo na čitav svemir, na neizmjernost, čak na Nje¬ 
ga. To je divno. (D, B. Luka, 4.VII.1914.) 

Sve je od neizmjernog Duha 

Sve divote svijeta, sva priroda, dovode do 
spoznaje da je to sve od neizmjernog Duha, od 
Ideala čovječanstva, od Istine, Dobrote i Ljepote. 
Život je borba za Istinom i promotrimo ga. 

(D, B. Luka, 4.VII.1914.) 

Vjerujem da je Bog savršen duh 

Sav je život ovakva borba između dva elemen¬ 
ta i ovom se borbom dovinjavamo Idealu našega 
života: Svevišnjemu. Ja vjerujem u Gospoda Boga 
svemogućega, vjerujem da je On savršen Duh u 
slobodi volje i veličini. 

(D, Bečko Novo Mjesto, 25.X.1914.) 

Bez molitve religija mrtva 

Naš duh svom žestinom teži za savršenim, za 
velikim Duhom. U molitvi se s Njim razgovara i 
On mu tako čudnovato fino odgovara da čovjek 
misli te diše zrak visina. Taj razgovor sa Sve¬ 
višnjim, ta veza, priznavanje Svevišnjega, to je re¬ 
ligija. Religija je bez molitve mrtva. Razgovor iz 
vlastitog čuvstva, razmišljanje o Pismu i namjera¬ 
ma Svevišnjega, to je molitva. Da Ga razumijemo, 
postao je Emanuelom, nama sličnim. I mi se Isusu 
možemo moliti i ta nam je molitva mnogo lakša, 
jer nam je Isus bliži. 

(D, Bečko Novo Mjesto, 25.X.1914.) 

Uza svu sumnju tvrdo vjerujem 

Postoji li Bog ili ne postoji? Onda: što razumi¬ 
jem pod imenom Bog? Činjenica je da On postoji. 


26 


da Ga osjećam oko sebe, u sebi, tu ovdje, ondje, 
svagdje. Njegove melodije drže i napunjaju sav 
svemir. Svaki čovjek ćuti dah nečega većega i 
vječnijega. On postoji, i ja tvrdo vjerujem i u naj¬ 
jačim časovima kušnje i sumnje da je On jedini, 
vječni, veliki Bog. Kad ovaj postoji, već slijedi da 
naš život ima svrhu. Kad je u prirodi sve tako sjaj¬ 
no uređeno, mora biti i vječnost našega života u 
smislu pravednosti. I uistinu, to je tako, i u to vje¬ 
rujem. (D, Beč, 17.V.1915.) 


Ljubav, duša, Bog ■ nije utopija 

Kad posumnjam u Najviše, u Dobrotu i u svu 
svoju ideologiju, u meni je nepokolebiva ljubav i 
naklonost prema roditeljima, nju osjećam tako 
živo i ona mi svjedoči da ljubav, duša. Bog nije 
utopija, da sve ovo postoji, da je čovjek, uistinu, 
ideja koja teži svome izvoru. (D, Beč, 24.VI.1915). 

A kad se srce zaleti u mistične predjele, osjeća 
čarobnu žeđ, koja je to golemija, što je bliža Izvo¬ 
ru, bolje reći slutnji Izvora. (D, B. Luka, 14.1.1916.) 


Moja duša leti k Tebi 

Bože, koliko Te ljubim, koliko Ti zahvaljujem 
što mi sada dušu napunjaš čudnom, punom 
slašću. Kako se moja duša diže, kako leti k Tebi, 
htjela bi da nadčovječnom snagom razbije ova 
prsa i ode gore i da se vječno s Tobom sjedini. 

(D, Slov. Bistrica, 4.VI.1916.) 

Bože, Bože, oprosti mi što sam Te ostavio. Daj 
mi opet snage da Te svagdje i u svemu upoznam, 
da Te svagdje osjećam. 

(D, Ratište, Zingarella, 20.IV.1917.) 

Apsolutno je zadovoljstvo samo u Bogu 

Strašnih li časova kad se Duh Sveti nekuda po¬ 
vuče, pa u nutrini zavlada tama. To su oni časovi 
u kojima Faust i moderno društvo očajava jer je 
izgubilo vezu s Praizvorom. Apsolutno je zado¬ 
voljstvo samo u Bogu. 

(D, Ratište, Monte Rasta, 17.1X.1917.) 

Božje djelovanje u čovječanstvu 

Najbolja apologija Božjega djelovanja u čov¬ 
ječanstvu jest taj jedinstveni duh, koji prožimlje 
katoličke pokrete svijeta. Nikakva ljudska sila, ni¬ 
kakav filozofski sistem ne može stvoriti to re- 
mek-djelo; to je djelo Sile, koja je iznad nas i koju 
mi tražimo i želimo spoznati. Ateisti, internacio- 
nalci i svi moguči teoretici neka proučavaju povi¬ 
jest Crkve i njezinu sadašnju aktivnost, pa če vid¬ 
jeti da je ona jedina koja čovječanstvo naprijed 
vuče. (D, Pariz, 30.1.1921.) 

Valovi oceana - slika života Duha Svetoga 

Prvi put sam vidio svijetlo-modri Atlanski 
ocean, čiji su se valovi žurili, pjeneći se i natječući. 
Taj neprestani život, to kretanje neizmjernosti, 
kao da je slika Duha Svetoga, koji je neprestani, 
vječni, neizmjerni i lijepi život. 

(D, Toulouse, 27.VII.1921.) 

Čovjek teži za Bogom 

Postoji jedan Bog, koji neprestano djeluje na 
ljudske duše. U svakoj je ljudskoj duši težnja za 
nečim velikim: jedan teži za slavom, drugi za veli¬ 
kim djelima... U svakom je čovjeku težnja da po¬ 
stane u neku ruku Bog. Nećeš naći ni jednog filo¬ 
zofskog sustava koji bi ovu misao tako istakao i 
tako divno izgradio, kao što to čini kršćanstvo, 
koje tvrdi da je težnja i zadaća svakog čovjeka po¬ 
stati djetetom Božjim. (Pismo ocu, Pariz, 1921.) 

Tajanstvena sveprisutnost Božja u noći 

Merzovo razmišljanje u ranim jutarnjim satima u 
hodu prema kolodvoru prigodom liturgijskog izleta s 
đacima kongreganistima u trapistički samostan u 
Reichenburg. 

Misterij noći stade djelovati na moju odmore¬ 
nu dušu. I što se više kroz mrak žurim, to mi se 
posve nehotice sve to jasnije ukazuje slika Učite¬ 
lja, koji se također u noći dizao preko gora i doli¬ 
na, išao kroz gradove i šume - dok su ostali ljudi 
počivali; i tada je pomišljao na spas svoga stada, 
koje je došao otkupiti. A tako su činili i apostoli; i 
oni bi probdjeli čitave noći, moleći se beskrajnom 
Stvoritelju, vrhovnom zapovjedniku milijuna 
zvijezda što trepte na nebu. Zakonodavcu svemi¬ 
ra, koji uzdržava sunce i najmanju travu, i svako 
pojedino stvorenje vodi prema određenoj svrsi. I 
tajna me je noći sve više zaokupljala i u kretanju 
svemira osjetih bilo Onoga koji je bio u početku, 
koji jest sada i koji će kraljevati u vijeke vjekova. 

I apostoli, i mučenici, i monasi i ispovjednici, i 
djevice, i svete žene, i svi ti heroji čovječanstva, 
svi ti koji su u prošlosti probdjeli noći u molitvi ili 
koji su u smirenim zvjezdanim noćima čekali da 
ih odvedu pred krvnika - svi ti, pa među njima i 
one mnoge tisuće hrvatskih mučenika - svi su 
osjetili kucanje noćnoga bila, tajanstvenu svepri¬ 
sutnost Božju.... (24) 

KRIST 

središte života i svemira 


Središte Ivanova kršćanskog iskustva bio je Isus 
Krist. Njega susreće i doživljava na razne načine i u 
raznim područjima. Najprije ga vidi kao kozmičkog 
vladara svemira, potom prisutnog u Euharistiji, zatim 
nazočnog u liturgiji Crkve i crkvenoj hijerarhiji, napo¬ 
se u rimskom biskupu - Papi, prepoznaje ga u bližnje¬ 
mu, a Kristovu ljubav štuje i u nju se pouzdaje pod 
znakom Presvetog Srca Isusova. U tekstovima koji sli¬ 
jede nalazimo Ivanova razmišljanja općenito o Kristu 
kao središtu stvorenoga svijeta. 

Krist - svrha i cilj našim vječnim željama 

Teško da je tko pomislio da se prikazao On, 
koji je svrha i cilj našim vječnim željama, koji je 
Gospodar svemirske vječnosti i neizmjernosti, 
koji ravna svakim detaljem prirode, svakom nje¬ 
zinom travčicom i svakim mravom. 

(B. Luka, D, Uskrs, 12.IV.1914.) 

Rado bih studirao Kristov život. Čitao bih mi¬ 
sli velikih ljudi o Njemu i topio bih se u tom 
oduševljenju proučavajuči Njega. 

(B. Luka, D, 21.IX.1915.) 

Krist posvećuje prirodu, čovjeka, narode 

Krist je došao na svijet da posveti svu prirodu, 
svakoga čovjeka i svaku narodnost.... Upravo se u 
tomu ima pokazati vječnost Duha, koji vodi 
Crkvu, da On uz svaku formu, uz svaki jezik 
može jedinstveno i snažno na okupu držati svu tu 
veliku organizaciju, što je sačinjavaju raznobojni 


30 


narodni elementi, koji su sav svoj narodni menta¬ 
litet i kolorit stavili u službu uzveličavanja Crkve. 

(Maslovare, D, 18.XU.1918.) 

Djelovanje Kristova života kroz Evanđelje i liturgiju 

Najbolje sredstvo da okušamo snagu kršćan¬ 
stva jest da pustimo neka život Kristov, kako nam 
ga prikazuje Evanđelje i liturgija, na nas djeluje... 

(Pismo ocu, Pariz, 21.1.1921.) 

Cijeli moj život kreće se oko Krista Gospodina 

Znadeš da me je život na sveučilištu u Beču, 
onda rat, studij i napokon Lurd potpuno uvjerio o 
istinitosti katoličke vjere i da se zato cijeli moj 
život kreće oko Krista Gospodina. 

(Pismo majci, Pariz, 20.X.1921.) 

ŽAR EUHARISTIJE 

prisutnost neizmjerne Ljubavi 


Privilegirano mjesto susreta s Kristom za Merza je 
bila Euharistija koja je postala središte njegova duhov¬ 
nog života. Posljednjih šest godina života svakodnevno 
je prisustvovao svetoj misi u Bazilici Srca Isusova u 
Zagrebu gdje mu se danas nalazi posljednje počiva¬ 
lište. Već u njegovu dnevniku zapaža se kako ga je 
Božja milost od mladih dana privlačila preko otajstva 
Euharistije što ga je duboko proživljavao. Misli što ih 
je zabilježio o Euharistiji pune su zanosa i ljubavi. 
"Govorio sam sa žarom koji mije dala presv. Euharisti¬ 
ja" izjavio je Ivan nakon predavanja održanog na veli¬ 
kom skupu katoličke mladeži u Mariboru 1920. god. 
Ljubav prema Isusu nazočnom u Euharistiji bila je u 
ishodištu njegovih brojnih apostolskih pothvata. 

Pričest - izvor života 

Pričest je izvor života. (D, B. Luka, 25.III.1914.) 

Krist dariva sebe za blagovanje 

Sto više upoznajem katolicizam, to više vidim 
da je neiscrpljiviji. Kolika je Ljubav Njegova, kad 
On, Neizmjernost, koga ne možemo shvatiti. On 
koji ravna svemirom i svakom travkom i koji zna i 
gleda na prepiranje sićušnog ljudskog roda, daje 
nama, malenima i ništavnima Sebe na blagovanje. 

(D, B. Luka, 26.IV.1914.) 

Mistički osjećaj pretvorbe u misi 

Sjajna su neka mjesta iz Ivanova evanđelja o 
pričesti. Kod zadnje mise mnogo sam o njima ra¬ 
zmišljao i tako se uživio da sam zbilja mistički 

osjećao pretvorbu i da je ondje prisutan Krist, ko¬ 
jemu se moramo klanjati. (D, Sarajevo, 25.X.1915.) 

Neizrecivi osjećaji kad se Krist s nama sjedini 

Čovjek u svakom času vidi kako je malen, a ka¬ 
ko je velik Onaj, koji je umro za nas, koji Kruh - 
Bože, samoga sebe, svu svoju veličinu, svu ljubav 
- nama daje. Ne može se izreći što se ćuti, kad se 
On s nama sjedini. Ne, želja za još više i više, za 
Kristom cijelim za Svjetlom, za Bogom - Stvorite¬ 
ljem za kojim srce naše eruptivno teži 

(D, B. Luka, 24.XI.1915.) 

Osjetne milosti kod svete Pričesti 

Kad sam gdjegod u vedroj, svijetloj, sunčanoj 
prirodi, pa pomislim na svoje osjećaje kod 
Pričesti, čudno mi je, kao da je to bio neki san, ta- 
jinstven, čudan i lijep san, neki osjećaj, neko oz¬ 
račje, kojeg sada nemam, a kad sam u tom 
osjećaju, zaboravim sve, samo me nešto vuče, ne¬ 
odoljivo vuče... (D, B. Luka, 27.X11.1915.) 

Vječno se diviti Euharistiji - neizmjernoj Ljubavi 

Jako volim tišinu i mir, mogu razmišljati, mo¬ 
gu misliti na misterij Euharistije, zapadati u nepo¬ 
mično začuđenje, mogu se dugo moliti... Ljepše 
je u samoći. Ljepše je zavući se u tamnu crkvicu i 
kod treptanja vječnog svjetla, za zadnjih traka 
sunca, tiho moliti krunicu i diviti se, vječno se di¬ 
viti Euharistiji, tome sjaju, toj veličini, toj nei¬ 
zmjernoj Ljubavi. (D, B. Luka, 24.11.1916.) 

Čovjek je ovdje putnik i određen je za nešto više 

Bio sam jučer na Pričesti i tako sam veseo i za¬ 
dovoljan, tako da se, čini mi se, neću nikada žalo¬ 
stiti, pa makar mi i teško bilo. Čovjek je ovdje sa- 

mo putnik, njegovo pravo određenje nije ovdje, 
na toj zemlji, on je izabran za nešto više. 

(D, B. Luka, 28.11.1916.) 


Blizina Euharistije krijepi 

I sva ona mistika crkve, ono treptanje vječnoga 
svjetla i bezbroj svijeća, obuzima dušu kano neki 
nadnaravni miris. Svatko znade kako blizina Eu¬ 
haristije krijepi. (D, Graz, 23.III.1916.) 

Svesilna moć Euharistije 

Upravo sada trebam duševne snage, trebam 
crpsti iz nepresahljivog vrela Ljubavi, iz one sve- 
silne moći Euharistije, koja napunja dušu rasvje¬ 
tom, koja je svjetlija od dana, koja je pretvara u 
duševno zadovoljstvo, koja smiruje u osjećanju 
nečega nepoznatog i neizmjernog. Silno, svesilno 
bih htio opet tome Vrelu. O, Bože, pomozi mi! 

(D, Graz, 27.III. 1916.) 


Silna želja za Hostijom 

Sam ne znam, bez ikakve misli, tu je ona silna 
želja za Kruhom, za onom malom Hostijom. Tada 
ništa ne znam, sav razum spava, a moja bi usta i 
sva bi moja unutrašnjost htjela Hostiju da se s 
njom spoji. (D, Slov. Bistrica, 19.VII.1916.) 

Dodir s nadnaravnim svijetom kroz Euharistiju 

Rano sam ustao, otišao na Pričest i nastojao 
sam se zadubiti u taj misterij, pa mi se čini da sam 
doista duboko zaronio u sama sebe i u onaj svijet. 
Ne, nisam vidio sve, no kano da sam osjetio kao u 
nekoj magli one zakone, ono nešto koje pokreće 
sve, pa iza toga Madonnu s Djetetom, a uz to Ono 
još veće, sve skupa sam osjetio ujedinjeno u Ho¬ 
stiji. (D, Ratište, Miirzzushlag, 15.VIII.1916.) 

Religiozna okolina pozitivno djeluje na čovjeka 

Neopisivo duboko djeluje crkva, gdje se uz 
mistični sjaj od mnogo i mnogo svijeća obavlja u 
isti čas, toliko puta taj misterij svih misterija. I svi¬ 
jet u toj tišini stupa glavnom oltaru, gdje svećenik 
dijeli kruh Gospodnji. Direktno se osjeća, kako je 
čovjek kano na nekom otoku usred burnog mora; 
na otoku istinitog i pravog života. Iz onih malih 
ženica, što su trpjele i na sebi razumjele sfingu 
ovog života, izlazi u tim velikim časovima, kada 
su sasvim sitne kod Stola Gospodnjeg - neko nad¬ 
naravno svjetlo, koje cijelu crkvu ispunjava melo¬ 
dijama nečujnih pjesama anđela. Nemam riječi da 
izrazim, kako religiozna okolina pozitivno djeluje 
na čovjeka. 

(Ratište, pismo prijatelju N. Bilogriviću, Bozen, 26.1.1917.) 

Pričest vojnika na ratištu ratu u Alpama 

Pričest se dijeli. Ona mala bijela hostijica, bijela 
i sjajna i sjaji tog vedrog dana, ide tim crnim iz¬ 
mučenim ljudima. A ovi su sklopili preko prsiju 
ruke, spustili glavu sve do zemlje i u sebi proži- 
vljuju taj Misterij. Sva priroda je divna, sve uopće, 
osim čovjeka, je sretno i lijepo. Izgleda samo: duša 
im je danas čišća i svjetlija od ovog ogromnog 
svjetla alpske nedjelje, sva ova veličina prirode je 
samo simbol čovječje duše. I ovo njegovo jadno, 
skršeno i slomljeno crno tijelo ne spada zapravo 
ovamo; ono mora propasti i doći u harmoniju s 
ostalom ljepotom. 

(Ratište, pismo prijatelju N. Bilogriviću, 28.111.1917'.) 

Gospodin mi je draži od svega na svijetu 

Htio bih blagovati Gospodina, koji me voli 
više nego itko i koji mi je draži od svega na svije¬ 
tu. Samo ga nisam dostojan, odviše sam slab da 

bih se bez i najmanje pomisli žrtvovao za presve¬ 
tu Hostiju. (D, Ratište, Zingarella, 22.VI.1917.) 

Tuga zbog nedostatka Euharistije 

Nema svete Euharistije. Živim ovdje kao po¬ 
ganin ili kao kakva zvijer, kao da Agnus(Jaganjac) 
nije više u središtu kosmosa, kao da Ga uopće ne¬ 
ma. Bože, Tješitelju, dođi da moju prirodu 
prožmeš atomima vječnosti, pa da tako - sličniji 
Tebi - razumijem tijek bivovanja. 

(D, Ratište, Monte Rasta, 9.1X.1917.) 

Kad ćemo vidjeti uskrsnulog Jaganjca?! 

Kad će konačno doći vrijeme kad neće više biti 
nikakve odvratnosti, nikakve noći i nikakvog gri¬ 
jeha? Kad će doći vrijeme vječne slave, vječnog 
osvjetljenja? Kad ćemo vidjeti uskrsnulog Jaganj¬ 
ca i sjaj njegove vječno lijepe Majke, koji se pro¬ 
teže iznad svih svjetova? Kada, kada ćemo biti 
ujedinjeni u pjevanju nebeskih korova, kada 
ćemo se izgubiti u vječnom pjevanju Sanctus, 
Sanctus, Sanctus, obavijenom božanskim sjajem? 
Kada će doći vrijeme da se neće morati jesti, kad 
se neće morati boriti za najmanje dobro djelo. U 
našem je tijelu zakon, sasvim drugačiji od onoga 
koji je u našoj duši. Apstinencija i Euharistija su 
putovi koji nas onamo vode. Post i pričest, dvije 
oprečnosti. Post zadaje muku i lišava nas užitka, a 
pričest nam daje neizmjerni užitak i pretvara naše 
tijelo u božanski bitak. 

(D, Ratište, Monte Rasta, 5.X.1917.) 

Pričest daje snage za borbu 

Idem sutra na sv. Pričest da opet upijem snage 
za borbu. Ovih zadnjih dana dosta sam popustio. 
Bio sam polijen, neuredno sam jeo, malo se molio. 

nimalo trpio, ljutio se, bio i poškrt... i izgubio zato 
vezu s Onim. (D,Beč,9.IV.1918.) 

Ruke koje drže Krista 

Neki dan vidjeh svećenika. Najradije bih pol¬ 
jubio ruke koje su držale Krista. O, Bože, da sam 
već kod Tebe! Najbolje bi bilo da plamenom svoga 
milosrđa sažgeš parazite grijeha, koji su se usuka- 
li u moju dušu, pa da dobar i svet stupim u Te. 

(D, Ratište , Solarol, 13.VII.1918.) 

Krist u Euharistiji središte makrokozmosa 

Čovjek je silno slab i bez tuđe pomoći ne može 
ništa. Zato je On iz vječnosti stupio u povijest i po¬ 
stavši središtem cijeloga makrokozmosa, dao 
nam je Sebe da nas tjelesno i duševno preporodi. 
Ne zaboravimo na tu neizmjernu ljubav i posveti¬ 
mo veću pažnju maloj bijeloj Hostijici, koja osa¬ 
mljena na nas čeka u studenim crkvicama. Svijet 
živi za se, kao da se nije dogodilo to čudo čudesa, 
na koje je silnom čežnjom čekao kroz eone cijeli 
makrokozmos. (36) 

Najveća stvar na svijetu: Crkva - Misa - Pretvorba 

Najveća stvar, koja opstoji na svijetu jest sv. 
Crkva; najveća stvar u Crkvi jest misa, a u misi 
pretvorba. I kao što je Krist za svog zemnog živo¬ 
ta bio usmjerio sve svoje misli prema Golgoti, ta¬ 
ko zaručnica Kristova, Crkva, upire sve svoje po¬ 
glede prema oltaru. Što se dakle događa na olta¬ 
ru, to je najveća stvar koja se uopće zbiva na svije¬ 
tu. Tamo se zbiva socijalno djelo kategzohen, mo¬ 
litva i žrtva, koju je za spas cijeloga svijeta prika¬ 
zao Isus na Kalvariji i koju katolička hijerarhija - 
taj nosilac svećeničkog reda Kristova - javno pri¬ 
kazuje Bogu za sve ljude i u ime njih svih. (18) 

Vrhunac liturgije: sjedinjenje s Kristom u Pričesti 

U sv. Pričesti gdje se vaše tijelo i vaša duša uje¬ 
dinjuje sa samim Božanstvom, treba biti vrhunac 
vašega života; u tom je činu i vrhunac cjelokupne 
liturgije. Sve veličanstvene molitve i pjesme, sva 
vaša razmatranja, svi vaši čini tijekom dana mo¬ 
raju biti kristocentrični, moraju biti usmjereni 
prema tom jedinom času vašega dnevnoga živo¬ 
ta. Na taj se način več na zemlji ispunjava vaša 
zadnja svrha i postajete dionicima same biti 
Božje. (18) 

Po Pričesti postajemo dionicima Riječi Božje 

Budite uvjereni da je sveta misa bez svete 
pričesti donekle fragmentarna. Spasitelj se mogao 
utjeloviti također pod prilikama zlata ili kamena; 
on to nije učinio, već je primio prilike kruha i vina 
i time nam je jasno rekao da želi da ga kod svake 
svete mise blagujemo. Žrtva je tek onda potpuna 
ako se u misi najtjesnijim vezama ljubavi sjedini¬ 
mo s Isusom pretapanjem jedne biti u drugu. To 
činimo po sv.Pričesti. Zato su se prvi kršćani 
pričešćivali prigodom svake svete mise. Budimo 
suvremeni katolici i postanimo po sv. Pričesti dio¬ 
nicima beskrajnog života Riječi Božje.(18) 

Euharistija nas vodi k vrhuncu savršenosti 

Euharistija, najjače sredstvo, za nas je na ovoj 
zemlji ona vatra koja u nama pali hrđe grijeha i 
daje života našoj duši, tako da i ona usplamti no¬ 
vim žarom. Tada mi sami na sebi iskusimo riječi 
sv. Pavla, koji veli: "Živim ja, ali ne ja nego u meni 
živi Krist."(Gal. 2,20). To je plod presv.Euharistije. 
Ona nas vodi k vrhuncu kršćanske savršenosti, 
pravog unutarnjeg života. Ona je naša prva ra- 

dost na zemlji; po njoj već postajemo dionicima 
buduće nebeske slave. 

Po svetoj Pričesti u našoj duši počinju strujati 
one vode koje vode u život vječni (Iv 4,14). Sveta 
Pričest najbrže i najlakše preporađa i diže naš nu¬ 
tarnji život. U svetoj Pričesti duša slavi svoje tri¬ 
jumfe, ona postaje slična svome božanskom Za¬ 
ručniku, postaje božanska. Granice nutarnjeg 
savršenstva kao da prestaju; duša postaje dioni¬ 
com neizmjernosti i vječnosti. (49) 

LJUBAV KRISTOVA SRCA 

Srce Isusovo, Tebi posvećujem svoj život! 


Ivan je bio veliki štovatelj Presvetog Srca Isusova. 
Nije o tome puno zapisao, ali iz ono malo redaka što 
nam je ostavio zaključujemo kako je duboko gajio po- 
božnost prema Kristovu Srcu. Obavio je pobožnost de¬ 
vet prvih petaka. Posljednjih šest godina svoga života 
svakodnevno je dolazio u Baziliku Srca Isusova na sv. 
misu i sv. pričest. Svoja privatna pisma redovito je 
završavao riječima: "U presvetom Srcu odani....'' 
Osobno se posvetio Srcu Isusovu kako bilježi u svome 
dnevniku. Smatra da bi se i katolički novinari trebali 
posvetiti Srcu Isusovu. Svoju ideju osnivanja zajedni¬ 
ce posvećenih laika povjerava s velikim pouzdanjem 
Srcu Isusovu. Na posljednje stranice svoga dnevnika 
stavlja riječi: "Sve na slavu Presvetog Srca Isusova." 
(21.1.1928.) Misao pouzdanja u Srce Isusovo našla je 
mjesta napose u njegovom posljednjem spisu, njegovoj 
oporuci. Koliko je Božanska Providnost nagradila tu 
njegovu ljubav i pouzdanje u Srce Isusovo pokazuje 
činjenica da se njegovo zemaljsko počivalište od 1977. 
nalazi u Bazilici Srca Isusova u Zagrebu. 

Vjerujem da ću gledati dubine Presvetog Trojstva 

Jučer je bio najznamenitiji dan u mome životu. 
Obavio sam devetu sv. Pričest na slavu Presv. Srca 
Isusova i vjerujem da ću gledati dubine Presv. 
Trojstva. Neizmjernu ovu Kristovu ljubav moram 
barem nekako ovdje zaslužiti, pa ću Božjom po¬ 
moći gledati da što snažnije nastavim djelo po¬ 
svećenja. (D, Zagreb, 26.IX.1919.) 

Moje su molitve Srcu Isusovu uslišane 

Tata je 12.1. (o srebrnom piru) nakon 20 godina 
primio sv. Pričest. Moje su molitve Srcu Isusovu 
uslišane. U pismu, što mi ga je pisao, vidim ti¬ 
pičan primjer konverzije. Obratio ga je nadnarav¬ 
ni elemenat: milost. Još ostaje mama na brizi. Srce 
Isusovo, pomozi! (D, Pariz, 20.1.1921.) 

Srce Isusovo, Tebi posvećujem svoj život! 

Srce Isusovo, Tebi posvećujem svoj život: ako 
je na Tvoju slavu da trpim i tako dođem k Tebi, 
neka bude Tvoja volja, i molim Te da uza me budu 
u Tvome kraljevstvu i moji roditelji. 

(D, Pariz, 23.111.1921.) 

Srce Isusovo najjači faktor za rekristijanizaciju 
društva 

Ivan se bavio mišlju da pokrene izdavanje jednog 
katoličkog dnevnika. Sam je sastavio pravila za duhov¬ 
ni život urednika u kojima na poseban način naglašava 
štovanje Srca Isusova. Donosima ovdje početak tih 
pravila: 

Svaki urednik mora biti uvjeren da neće napre¬ 
dovati i neće moći postati duhovnim vođom svo¬ 
jih čitalaca, ako ostane isključen iz euharistijskog 
pokreta i ako se ne posveti Presv. Srcu Isusovu, 
koje je danas najjači faktor za rekristijanizaciju 
društva. Budući da je čovjek odviše slab i jer po¬ 
sve generalni savjeti vrlo rijetko urode konkret¬ 
nim plodom, to valja od svakog urednika laika 
tražiti da se obveže sub levi (pod laki grijeh) da će 
ispunjavati, dok je član redakcije, slijedeće: 1.Po¬ 
svetit će se Presv. Srcu Isusovu, pričestivši se na 
devet prvih petaka; 2. Pričestit će se barem dva 
puta mjesečno (ali se preporuča da to čini svake 
nedjelje); 3.1spitat će si dnevno savjest; 4.Dnevno 
će barem pola sata posvetiti razmatranju, molitvi. 

duhovnom štivu...; 5. Dnevno će izmoliti jedan 
Veni Creator (Dođi Duše Sveti); 6. Barem će jed¬ 
nom na tjedan postiti za uspjeh katoličkog pokre¬ 
ta; 7. Nastojat će imati stalnog ispovjednika; 8. Ba¬ 
rem jednom će obaviti duhovne vježbe; 9. Pristu¬ 
pit će četiri puta godišnje s ostalim suradnicima... 
na zajedničku sv.Pričest, koja se ima prikazati za 
umrle drugove, za svećenički podmladak i uspjeh 
Katoličkog pokreta; 10. Prije toga će obaviti zajed¬ 
nički križni put; 11. On će, čuje li koji važniji pri¬ 
govor o pisanju Kristova Stijega koje ne bi bilo u 
duhu Crkve, o tome pitati savjet kod svog ispov¬ 
jednika. (Put k Suncu, str. 171) 

U zagrljaj Srcu Isusovu 

Očekujem milosrđe Gospodinovo i nepodije¬ 
ljeno, potpuno, vječno posjedovanje Presvetog 
Srca Isusova. (Iz Ivanova Testamenta). 

CRKVA 

velebni odraz neizmjernog Krista 


U svojim brojnim spisima, napose objavljenim 
člancima, Ivan Merzje ostavio mnoge misli o Crkvi, te 
tako možemo ući u njegovu dušu i vidjeti kako je dubo¬ 
ko ušao u otajstvo Mističnog Tijela Kristova, iz čega je 
potom slijedio njegov apostolski angažman. Nešto od 
Pavlovog duha i njegove teologije imamo u Merzovim 
zapisima o Crkvi koji su kao iskre rasijani po njegovoj 
bogatoj duhovnoj ostavštini. I u Crkvi kao instituciji 
Merz vidi prisutnog Krista, napose u osobi rimskog bi¬ 
skupa Pape. 

Crkva - vrhunac i središte kulture I čovječanstva 

Gledao sam s Monte Kuka na Roanu. U dolini 
se vidi grad s crkvom. Crkva, Bože moj, vrhunac i 
središte kulture i cijelog čovječanstva. Kako se di¬ 
vim čovječanstvu koje gradi gradove i ujedinjuje 
to ljudsko djelo s Božjom idejom, poput slike Kri¬ 
stove. Srce me vuče onamo dolje. Zaželio sam se 
ljudi i rada, kolorita raznih jezika i umiječa, boja, 
šarenila, raznolikosti. Zaželio sam se kulturnih 
ustanova, raznih društava, raznih redova, koji 
djeluju u čovječanstvu. Središte svega neka bude 
naš Gospodin Isus, koji je u Crkvi, svome živom 
tijelu, posvetio cijelu prirodu i djelovanje čo¬ 
vječanstva. (D, Ratište, Zingarella, 4.VI.1917.) 

Vratimo se Crkvi 

Ova silna galama, eksplozije granata i mina, 
onda tišina i glasovi pušaka, zvrka aeroplana u 

zraku, mrtvi i ranjeni, sve je to živa povijest. 
Iznad svega ovoga lebdi bijela velebna Kristova 
pojava:"Ja sam donio mač". Istom sada razumi¬ 
jem punoću i slikovitost ovih riječi: "Ako me ne 
budete slijedili, ako budete mislili svi samo na se, 
otrgnut ćete se od moga Tijela i nastat će među va¬ 
ma nesloga, rat, sa svim svojim strahotama." 
Uvijek mi zvuče njegove riječi:"Ja donosim mač." 
Lijek: Revenons a l'Eglise - Vratimo se Crkvi. 

(D, Ratište, Zingarella, 12.VI.1917.) 

Crkva - velebni odraz samog neizmjernog Krista 

Po liturgijskom razmatranju svaki katolik po¬ 
staje velik i univerzalan. On ostavlja po strani 
svoje osobne interese i počinje osjećati što osjeća 
sama Crkva, taj velebni odraz samog neizmjer¬ 
nog Krista. (18) 

Po Crkvi i Kristu prema uskrsnuću 

Konačna svrha ljudi jest da dođu u Kraljevstvo 
Kristovo. Jedino po Crkvi će doći u nj i postići 
svoju konačnu svrhu. Slijedi, dakle, da sve u svije¬ 
tu, sav svjetovni poredak mora služiti da ljudi pri¬ 
pojeni Crkvi i tako Kristu, uskrsnu na vječnost. 
(84) 

Bog je ostavio na zemlji rimsku Crkvu Katoličku 

Ali Bog je postao čovjekom i ostavio na zemlji 
svoju Zaručnicu, rimsku Crkvu Katoličku. I pred 
ovom idejom sve ostalo je sporedno: valja dušu 
predobiti nebeskom Zaručniku, valja sebe zatajiti 
i zaboraviti, samo da duša druga ili prijatelja po¬ 
stane svjesni sudionik u djelovanju Božjem na 
zemlji. (126) 

Crkva upozorava na pogibelji 

Zar mi svi nismo odgojeni u liberalnom vijeku, 
koji nam prikazuje Katoličku Crkvu kao nekog 

nasilnika; kao neku vrstu policije, koja dokida 
čovječju slobodu. Imamo dojam da ona uvijek 

nešto zabranjuje.Recimo, hvala Bogu, da ima 

tko da nas za vremena upozori na pogibelji koje 
prijete sa svih strana. Ona ima iskustvo od dvije 
tisuče godina; nju vodi sam Duh Sveti. 

(Put k Suncu, str. 119) 

Načela Crkve čvrsti temelji za društveni poredak 

Tko će nam dati smjernice u zidanju Kristova 
Kraljevstva? Tko će nam dati upute kako da pro¬ 
svjetno djelujemo? To je bez dvojbe Crkva. Bez 
velikih načela, što ih daje Crkva, uopće se ne 
može postaviti društveni poredak na čvrste te¬ 
melje; bez tih velikih načela, što nam ih bez pre¬ 
stanka daje Sveta Stolica i naši nadležni biskupi, 
nije moguća obnova ljudskog društva. 

(Put k Suncu, str. 119) 

Katolicizam - nosilac istine, morala i milosti 

Katolicizam ne smijemo nikada identificirati s 
internacionalizmom. Internacionalizam, kako ga 
sebi zamišljaju pacifisti, jest negacija svake narod¬ 
ne kulture... Idejno je katolicizam univerzalan, 
pojam koji označuje da je on intenzivan i ekstenzi¬ 
van, tj. da on obuhvaća cijelog čovjeka (njegovu 
dušu i tijelo) i drugo, da je on univerzalan nosilac 
istine, morala i milosti. (41) 

Biskup - središte katoličkog života 

Po samoj biti katoličkog života, sve što je kato¬ 
ličko mora da se hotice ili nehotice - koncentrira u 
biskupu kao u svom žarištu... Božanski ustav 
Crkve nam jamči da ispravni, normalni i redoviti 
katolički preporodni život mora teći iz biskupa 
kao iz svoga vrela. (Put k Suncu, str. 121) 


45 



Istine vjere - kriterij života i umjetnosti 

S obzirom na etičko prosuđivanje umjetnosti - 
tj. da je samo ono lijepo što je ujedno i dobro - po¬ 
stoji jedna znanost, jedan svjetovni nazor, koji 
kroz vjekove niže u jednu harmoničnu cjelinu 
čestice svog kritičkog suda o svim pojavama živo¬ 
ta, koje se neprestano mijenjaju. Taj organizirani 
kritički nazor jest shvaćanje Crkve, koja se kao go- 
rušičino zrno razvilo do velikog stabla. Kritika će 
prema tome biti relativno najobjektivnija tada 
kad promatra djela primijenivši na njih kršćanske 
istine, istine o kojima vjekovi svjedoče da su isti¬ 
nite.... Istine su vjere jedini umjetnički kriterij da 
se objektivno shvati život i umjetnost. (1) 

izvan Crkve nema potpune ljepote i umjetnosti 

Duboko sam uvjeren da izvan Crkve za 
kršćanina nema potpune ljepote i umjetnosti; sa¬ 
ma naravna ljepota, kako nam je daju Homer i So- 
foklo, prava je ljepota, ali nas ne može zadovoljiti, 
nas, koji živimo okruženi sjajem bogoslovskih 
kreposti i darova Duha Svetoga, koji smo zaronili 
u srce vječne Ljepote i koji se hranimo nebeskom 
krvlju Jaganjca. Mislim, da se vrhunci stvorene 
ljepote nalaze u misalu i brevijaru (časoslovu), u 
pontifikalnoj misi i gregorijanskim melodijama. 

(Put k Suncu, str. 122) 

SVJETIONIK KROZ VJEKOVE 

Rim - Papinstvo 


Ivanova ljubav i odanost prema Kristovu Namje¬ 
sniku bili su jedno od njegovih glavnih duhovnih obi¬ 
lježja kao zrelog katoličkog intelektualca. U tome je 
nadmašio i mnoge osobe iz kleričkih redova. Tu je lju¬ 
bav i poštivanje Svetoga Oca, te studij njegovih enci¬ 
klika i govora, širio u svojoj okolini, napose među mla¬ 
dima. Sve što je o Crkvi napisao proviralo je iz njegova 
dubokog duhovnog iskustva. 

Zašto ljubim Katoličku Crkvu i Sv. Oca Papu? 

Jer u njoj vidim jasnu sliku preljubljenog Spa¬ 
sitelja i Boga Isusa sa svim njegovim savršenstvi¬ 
ma, a u Sv. Ocu Papi pod prilikama čovjeka vidim 
Boga svoga i Gospoda svog. (Put k Suncu, str. 139) 

Papa - vidljivi Krist na zemlji 

Kao što je Krist središte cijele povijesti, isto je 
tako i Papa središte te povijesti. Ta on je vidljivi i 
živi Krist na zemlji. (Put k Suncu, str. 139) 

Papinstvo - pećina na kojoj je sazdana Crkva 

Papa je ona podloga i ona nepomična pećina 
na kojoj je sazdana sva Crkva. Kako Crkva obu¬ 
hvaća sve krajeve svijeta, sve biskupije svijeta, ta¬ 
ko se podloga papinstva otajstveno proteže na 
sve biskupije svijeta. Ta kamena podloga je nepo¬ 
mična i sva Crkva, koja se na njoj uzdiže, dobiva 
svu svoju snagu i svu svoju čvrstoću od te podlo¬ 
ge. (Put k Suncu, str. 140) 

Papinstvo - svjetionik kroz vjekove 

U današnjoj zbrci, koja vlada svijetom, gdje je 
teško razlikovati istinu od zablude, dobro od zla. 
Providnost je na goru posadila jedan svjetionik - 
papinstvo - koji svijetli vjekovima i svom ze¬ 
mljom. (Put k Suncu, str. 140) 

Snaga Rimske Crkve, majke svih Crkava svijeta 

Kad dođete u Rim, kad vidite misijsku izložbu 
i hodočasnike s raznih kontinenata, tada osjetite 
posve jasno urnebesnu aktivnost Rimske Crkve, 
majke svih Crkava svijeta. Osjećate da kroz rim¬ 
skog biskupa i rimsku biskupiju teku mlazovi iz¬ 
vanrednih energija. Kada ste u Rimu, to vam se 
čini da se nalazite u orijaškoj, do sada neviđenoj 
električnoj centrali, čiji se kotači sveudilj vrte i ko¬ 
ja u sav svijet šalje energije velike i ćudoredne ob¬ 
nove. (93) 

Neuništivost Papine lađe 

U Rimu imate intuiciju, osjećaj, da je Crkva per- 
petuum mobile ili, bolje reći, da neka nevidljiva si¬ 
la trajno pokreće taj divovski stroj. Imate živ osjećaj 
da je sve krhko i nestalno, da svemu prijeti opa¬ 
snost da potone u bezdanima, ali da se Papina 
lađica bez bojazni njiše usred valovlja i munja, jer 
je usidrena na nepokolebljivoj Petrovoj stijeni. (93) 

Petrova Stolica - sidro nade i luka spasa 

U uzburkanom moru zabluda i strasti, koje 
tresu čovječanstvom, Petrova je stolica "sidro na¬ 
de i luka spasa" za koju se valja uhvatiti i u kojoj 
moramo naći zaklonište ako ne želimo nastradati. 
( 88 ) 

Karakteristika rimskog katolika: ljubav prema Papi 

Jedna je od bitnih karakteristika svakog rim¬ 
skog katolika da ljubi sv. Oca Papu i da sve svoje 

misli i sva svoja djela ravna prema odredbama i 
željama njegovim. Rimski je Papa vidljivi Krist 
među ljudima, zaručnik sveopće Crkve. (88) 

Odanost prema Papi važna za svakog vjernika 

Ljubav i odanost prema Papi jest za život sva¬ 
kog vjernika od najveće i bitne važnosti. Isto je ta¬ 
ko od bitne važnosti za sav društveni život: za 
život u obitelji i školi, za tisak i umjetnost, za go¬ 
spodarski i politički i međunarodni život. 

(Put k Suncu, str. 142) 

Papinstvo - podloga duhovnom životu vjernika 

Papinstvo je pećina i podloga duhovnom 
životu svakog vjernika. Zgrada našeg duhovnog 
života, našeg vjerskog znanja i naših djelatnosti, 
mora se podići na nepokolebljivoj podlozi istina 
što ih papinstvo neprevarljivo naučava... Papa 
mora stoga biti predmet našeg posebnog štovanja 
i naše ljubavi, dio života naše duše. 

(Put k Suncu, str. 142) 

Veličina naroda ovisi o njihovoj vjernosti Papi 

U ovoj smo Svetoj Godini (1925) dublje shvatili 
što znači papinska nadčovječnost. Shvatili smo 
da veličina naroda ovisi o njihovoj vjernosti Papi: 
ovisi o tome kako se oni ravnaju prema zapovije¬ 
dima i željama Kristova Namje-snika. (93) 

Nebrojeni puci hrle vječno vidljivom Kristu 

Svi narodi hrle u Vječni Rim, u tu svoju drugu 
domovinu, da se poklone svome Kralju, svome 
Ocu. Hrle onamo da svemu svijetu, krštenom i 
nekrštenom, ispovjede svoju vjeru u Crkvu Kato¬ 
ličku, jedinu sveopću Crkvu, koju je osnovao 
Krist, i koja će ostati do konca svijeta/89j 

Svi su narodi braća i sestre u svetoj Crkvi 

Katolici hrle u Rim da ispovjede svoju ljubav 
Namjesniku Kristovu, da sami sebe posvete i da 
tako obnovljeni u svojoj duši preporode svoje pri¬ 
jatelje, svoju obitelj, svoja društva, svoje narode i 
države; Jer, badava će čovječanstvo težiti za bla¬ 
gostanjem i mirom, za srećom, ako ne bude ljubav 
Kristova zaplamtjela u svim dušama. I tu će nu¬ 
tarnju vatru ljubavi prema Bogu i bližnjemu dobi¬ 
ti katolici u Rimu. Tamo će osjetiti da su svi narodi 
samo braća i sestre u zajedničkoj obitelji i svetoj 
Crkvi, koje je otac i poglavar vječni Namjesnik 
Božji, biskup rimski.(T9J 

Hrvatski se narod odnjihao u krilu Crkve Katoličke 

Hrvatski se narod odnjihao u krilu svete Crkve 
Katoličke i od nje dobio mnoštvo duhovnih i vre¬ 
menitih dobara. Rimski su pape očinskom ljuba¬ 
vlju pratili sudbinu malog hrvatskog naroda i za¬ 
uzimali su se za njegovu prosvjetu i za njegovu 
političku slobodu. ( 87 ) 

Blagotvorni utjecaj Crkve na hrvatski narod 

Sudbina je hrvatskog naroda bila nerazdru- 
živo spojena sa sudbinom Crkve Katoličke; zataji¬ 
ti taj blagotvorni utjecaj Crkve na sav razvoj naro¬ 
da bilo bi djelo najveće nezahvalnosti. ( 87 ) 

MARIJA 

posreduje nam božanski život 


Duboka pobožnost prema Blaženoj Djevici Mariji 
označavala je duhovni život Ivana Merza. Već kao mla¬ 
dić utječe se Gospi da mu pomaže u borbi protiv grije¬ 
ha, te da mu sačuva čistoću duše. Pobožnost prema Go¬ 
spi napose je produbio u Lurdu gdje je zavolio i kruni¬ 
cu koja mu je uz Euharistiju postala najvjernijim pri¬ 
jateljem do groba. Bio je veliki promicatelj štovanja 
Lurdske Gospe, kojoj je posvetio brojna predavnja, 
članke i jednu brošuru. 

Molitva Mariji 

Majko moja dobra. Najveća, molim Te, napuni 
moju dušu lijepim osjećajima i plemenitim misli¬ 
ma, uvijek mi označi pravi put, pa makar mi i bilo 
teško slijediti ga. (D, Bečko Novo Mjesto, 14.XII.1914.) 

Moja molitva sada ide Neoskvrnjenoj 

Moja molitva sada ide Neoskvrnjenoj: neka 
me u ovom gradu prati na svakom koraku. Svaki 
moj hod i korak neka bude usmjeren lijepom. 

(D, Beč, 17.1.1915.) 

Molitva Gospi da mu sačuva vid 

Majko vječna. Ti koja si utjelovljenje poezije, 
svega lijepog i vječnog, daj da i dalje mogu prima¬ 
ti darove ljepote! (D, Beč, 22.1.1915.) 

Nazočnost Marije i predokus neba u Lurdu 

U Lurdu te ponajprije obuzme osjećaj da je ta¬ 
mo "Ona", Majka Božja, koja je veća i moćnija i 

ljepša i mirisavija i jača nego li svi oni pirinejski 
gorostasi koji Lurd okružuju. Ona tamo na zase¬ 
ban način stoluje i ja mislim da svi koji su tamo, 
pa makar i ne vjerovali, moraju imati taj osjećaj da 
ona tamo jest. A tisuće vjernika, po noći svaki s 
upaljenom svijećom u ruci, ide u serpentini uz 
brežuljak i pjeva bez prestanka Ave, Ave, Ave Ma- 
ria. Svaka svijeća, koja trepti, to je jedna duša, koja 
će danas sutra ili za koju godinu k Njoj. Oh, hoće 
li što prije doći taj čas, čovjek tamo pomisli, jer zai¬ 
sta tamo ima neki "predokus" Neba. 

(Put k Suncu, str. 135) 

Vjera u prisutnost Boga u pšeničnom kruhu 

Jedan je kardinal svete rimske Crkve nosio 
Svetootajstvo, a svećenstvo je rimske Crkve moli¬ 
lo u ime naroda i pred narodom. I ako tom prili¬ 
kom koji bolesnik zaista u tren oka ozdravi, onda 
je Bog pod prilikama pšeničnog kruha nazočan i 
svi su "apsurdi" Crkve Katoličke živa spasava- 
juća istina. I sveti je Sakrament polako prolazio 
pokraj ispruženih i sjedećih bolesnika.... 

Oh, čarobne li bajke o rasvijetljenim crkvama, 
vatrenim rijekama i jezerima, zanosnim pjesma¬ 
ma, čudesnim ozdravljenjima i svetim ljudima, 
koji iz ljubavi prema bližnjemu žrtvuju svoj život; 
bajovita li prizora što ga Otac nebeski priređuje 
svojoj zemnoj dječici! (102, str.5 -7) 

Krunica se uči moliti u Lurdu 

Da, u Lurdu sam naučio što je Krunica i to mi je 
odsada drugi najbolji prijatelj. Prije Lurda, iskre¬ 
no priznajem, bila je u dnu duše neka sumnja, ne¬ 
ki osjećaj da li se ja ne molim kakvome fantomu 
moje mašte?! Molio sam dakako, jer da sam pre¬ 
stao, znači ne vjerovati u Blaženu Djevicu Mariju. 

A kuda onda? Okreni se od katolicizma, sve je oko 
tebe mračno i ružno. Dakle Lurd je mojoj razum¬ 
noj vjeri pridodao i osjećajni momenat... 

(Put k Suncu, str. 137) 

Krunica uz Euharistiju - najvjerniji prijatelj do groba 

Ako mi Blažena Djevica Marija i nije posve iz¬ 
liječila oči - tako da s dosta poteškoća čitam - to 
sam u Lurdu zavolio krunicu, koja će mi biti uz sv. 
Euharistiju najvjerniji prijatelj do groba. 

(Put k Suncu, str. 137) 

Krunica daje snagu za podnošenje nevolja u životu 

Kada vam bude u životu teško i kada vas 
snađu nevolje, uzmite Gospinu krunicu i ona će 
vas utješiti i dati vam snage da sve mirno snosite s 
potpunim predanjem u Volju Božju. 

(Put k Suncu, str. 119) 

Lurdska čudesa dokaz su istinitosti katoličke vjere 

Osjetili mi u Lurdu nešto ili ne, to su unatoč 
tomu lurdska čudesa neoborive činjenice, koje 
nam govore, da izvan Crkve Katoličke nema pra¬ 
ve Crkve... I zato je sav rad, koji ide za spasom 
duša, najuzvišeniji i najpotrebniji, što se uopće 
može zamisliti. (102, str.19-20) 

Marija Bistrica - izraz religioznog genija Hrvata 

U Mariji Bistrici Hrvati stupaju u kontakt s 
Majkom Božjom i njezinim Božanskim Sinom. Ta¬ 
mo se sabiru molitve iz svih dijelova našega naro¬ 
da. Tamo napokon kao kroz kakav golemi žlijeb 
Providnost izlijeva bujice svoje Milosti, i odovud 
se razlijeva poput rijeka i potoka u sve naše kraje¬ 
ve. (127) 

Marija - darovateljica božanskog života 

Neizmjerni Bog nama daje svoj vlastiti život 
preko Marije; a gdje je nama ljudima Bog prisutni¬ 
ji negoli u presvetoj Euharistiji. Svećenik, koji 
nam je dijeli, zapravo nadomješta Blaženu Djevi¬ 
cu Mariju, koja u svojoj beskrajnoj ljubavi nama 
daje puninu svoga vlastitog unutarnjeg života, 
svoga vječnog neograničenog života, koja nam 
daje samog Boga, Isusa Krista euharistijsko- 
ga.(49) 

Savršen odraz trojedinog Božanskog sunca 

Do konca našega života crpimo preko Marije 
božanski život! Molimo joj se bez prestanka da 
puni svete radosti jednom preminemo u njezinu 
nježnom zagrljaju i na Srcu Isusovu. Tek u nebe¬ 
skoj će slavi - u Srcu Isusovu - doći stablo našega 
nutarnjeg života, koje je na zemlji počelo klijati, 
do svoje potpune veličine i do svoga potpunog 
cvata. Tek onda će naša duša postati savršeni, 
užareni odraz presvetog, vječnog, trojedinoga, 
božanskog Sunca. (49) 

ČAROBNA LJEPOTA 

Liturgijska molitva 

razgovor Crkve Zaručnice i 
božanskog Zaručnika Krista 


Čovjekova vrijednost i veličina stoji u njegovu od¬ 
nosu s Bogom koji se ostvaruje u prvom redu kroz mo¬ 
litvu. Već u godinama mladenaštva, kako se to vidi iz 
zapisa njegova dnevnika, Ivana privlači svijet molitve. 
Molitveni će se život u njemu sve više razvijati, te će 
mu postupno cijeli dan biti ispunjen duhom molitve. 
Ivan je prakticirao i druge oblike molitve, napose raz¬ 
matranje i kontemplaciju slijedeći u tome ignacijansku 
duhovnost. 

Liturgija - službeno bogoslužje Katoličke Crkve - 
bilo je središte Ivanova duhovnog, molitvenog života. 
Iz srca liturgije, a to je sv. misa - euharistija, Merz je 
dnevno crpio snagu i apostolski žar. Njegovo zani¬ 
manje za liturgiju potječe još iz studentskih dana. Li¬ 
turgija kao mjesto i izvor molitve postupno ga je toliko 
zainteresirala daje za predmet svoje doktorske diserta¬ 
cije obradio utjecaj liturgije na francuske književnike. 
Promicanjem liturgijske svijesti i liturgijskog života, 
te svojim člancima o liturgiji, postao je jednim od prvih 
promicatelja liturgijske obnove u Crkvi u Hrvata. 
Merz je liturgiju promatrao i s umjetničkog vida uko¬ 
liko prema njoj teže sve umjetnosti. Njegove divne mi¬ 
sli o liturgiji koje ovdje donosimo, otkrivaju nam sve¬ 
tište njegove duše koja je bila u stalnom sjedinjenju s 
Bogom i u težnji da mu pjeva neprestanu hvalu. 

Život duše u zajedništvu s Isusom 

Među svim krepostima prvo mjesto zauzima 
krepost pobožnosti, koja nas potiče da odajemo 
Bogu dužnu čast. Kontemplacija (duboki vjerski 
život), život duše u neprestanoj zajednici s Isu¬ 
som, jest najbolji život... (84) 

Kako dobro obavljati molitvu razmatranja 

Podsjećam vas na sljedeće glavne momente 
svakog razmatranja. Prvo je da pripravite sam 
predmet. To ste učinili u predvečerje. Dolazi ka¬ 
janje za grijeh - tu morate biti vrlo konkretni - i 
molitva da vam se on oprosti. Sjetite se prisutno¬ 
sti Božje: osjećate da je On uz vas i da vi u Njego¬ 
voj prisutnosti klečite i da On budno pazi kako 
ćete obaviti vaše razmatranje. Možete si također 
predočiti da Isus na vas gleda iz svetohraništa. - 
Kada ste svjesni te prisutnosti, izgradite u vašoj 
mašti okolicu u kojoj se npr. zbiva evanđeoska 
scena. Pri ovom razmatranju nije glavno da se u 
vama užežu veliki i žarki osjećaji; glavno je da 
stvorite posve konkretne odluke, kako ćete istoga 
dana pridonijeti neke žrtve suzbijanja stanovitih 
grijeha ili čineći neko dobro djelo. Pri podizanju 
prikažite vaše odluke, vaše žrtvice u zajednici sa 
žrtvom Isusovom Bogu Ocu i molite ga da vas se 
udostoji primiti i da vas sama jednom učini dioni¬ 
kom druge Božanske osobe, da vas ona unese u 
samo srce Presvetog Trojstva. (18) 

Meditacija pomaže duhovnu ravnotežu 

Redovita, konsekventna meditacija jedino je 
sredstvo da čovjek na zemlji ne izgubi nikada rav¬ 
notežu i da se radosno iz dana u dan s Kristom ra¬ 
duje ili s Njime trpi. (Put k Suncu, str. 148) 

Liturgija - centralna umjetnost, izražaj duše Crkve 

Kao što je teologija centralna znanost, tako je 
liturgija centralna umjetnost. Ona je sasvim ob¬ 
jektivna i odgovara VVagnerovu idealu, koji je htio 
sve umjetnosti sjediniti u jednu. Liturgija je iz¬ 
ražaj duše Crkve, na njenu bi temelju bilo lako iz¬ 
raditi teoriju umjetnosti. U liturgiji se, kao u kak¬ 
vu zrcalu, ogledava život Kristov. Liturgija je do¬ 
segla vrhunac: ona je najveća umjetnička tvorevi¬ 
na koja postoji na svijetu, a uz to je centralna um¬ 
jetnost, jer umjetnički prikazuje život Kristov, koji 
je centar povijesti. (D, Beč, 5.IV.1920.) 

Razgovor Zaručnice i božanskog Zaručnika 

Liturgija je službena molitva Crkve, službena 
molitva Zaručnice Kristove, razgovor između Za¬ 
ručnice i božanskog Zaručnika. O, kako mi rado 
prisluškujemo kada se dva veoma mudra čovjeka 
međusobno razgovaraju; nama se čini da se naše 
grudi proširuju i da mi postajemo mudrijima. A 
što biva tek onda kada prisluškujemo razgovor 
između Krista Boga i njemu slične Crkve? Zar da 
sav taj idejni svijet ostane za nas bespredmetan, 
da ne digne naše živote do neizmjernih visina 
božanskog života? Oh ne! (18). 

Liturgija - projekcija Neba na zemlju 

Što se tiče same sv. Liturgije, to je ona najbolji 
vod, koji nam otkriva na vrlo pedagoški način ti¬ 
jekom jedne crkvene godine sve pojedinosti iz 
života našega Spasitelja. Crkva je naime Zaručni¬ 
ca Isusova, a duševni život savršene zaručnice 
jest savršeni odraz duševnoga života Zaručnika. 
Ovaj je unutarnji život te nebeske zaručnice iz¬ 
ražen na umjetnički način u sv. Liturgiji. Njene 
molitve i kretnje, njene melodije i njeni miomirisi 

projekcija su Neba na zemlju, fotografija su unu¬ 
tarnjeg Božjeg života. U Liturgiji najlakše mo¬ 
žemo spoznavati sve ljepote unutarnjeg života 
Božjega. Po Liturgiji najočitije spoznajemo da je 
Bog, Tvorac svjetova. Bog stroge Pravednosti, 
Bog Ljubavi, također Bog apsolutne Ljepote; ona 
nas opaja svojim sjajem i blistavilom i čini nam 
sve teškoće naše svete vjere, sve križeve mnogo 
lakšima. (49) 

Umjetnički refleks unutarnjeg Božjeg života 

Gospodin Bog je život, kretanje; ljudske su 
duše ono ogledalo na kojemu se to kretanje Božje 
zrcali. Umjetnički refleks unutarnjeg Božjega 
života je naša sveta liturgija. Ona bez prestanka, 
dan i noć, zimi i ljeti, od generacije do generacije, 
svira poput kakvog orijaškog orkestra i šalje svo¬ 
je raznovrsne zvukove i melodije natrag svom 
začetniku. Liturgija je dakle umjetnost "par excel- 
lence", jer je ona živa, kao što je i naš Gospodin 
živ. (11). 

Liturgija se kreće oko presvete Hostije 

Svečana je liturgija u neku ruku projekcija ne¬ 
ba na zemlju. Središte je neba, ako nam je do¬ 
pušteno izraziti se na ljudski način, sam Trojedini 
Bog, a anđeli i sveci oko ovoga obavljaju liturgij¬ 
ske čine. Kao što je prema sv. Ivanu Jaganjac sre¬ 
dište neba, tako se isto sv. Liturgija kreće oko pre¬ 
svete Hostije - oko samoga Isusa Krista. (22) 

Crkvena liturgijska godina odražava Isusov život 

Crkvena godina kao u kakvome pomičnom 
ogledalu odražava život Isusov od svoga boravka 
unutar Presv. Trojstva, kroz zemaljski život, pa 
sve do drugoga dolaska (Sudnji dan). U ovaj su 

okvir uklopljeni svetački dani, koji su opet umjet¬ 
nički refleks djelovanja Zaručnice Kristove na 
zemlji. U njima Crkva razmišlja o životu prvobo¬ 
raca čovječanstva i daje nam uzore kako valja u 
najraznoličnijim životnim prilikama, u najčudni¬ 
jim povjesnim epohama pri-mjenjivati Spasitelje¬ 
ve ideje na život. (11) 

O divne li Crkve koja pjeva hvalu Tvorcu! 

Sa zemlje se eto neprestano dižu molitve k ne¬ 
bu. Među katoličkim narodima nema sata ni časa 
kada redovnici ili svećenici ne bi molili božanski 
časoslov. O divne li Crkve, koja bez prestanka u 
zajednici s nebeskim vojskama pjeva hvalu Tvor¬ 
cu! (11) 

Časoslov - najljepši molitvenik 

Uz misal je najljepši molitvenik časoslov. Ne, on 
nije samo molitvenik, on je s misalom najljepše 
književno djelo što ga čovječanstvo posjeduje. (11). 

Tvorac svjetova prisutan u liturgiji 

Ako je, dakle, u sv. misi prisutan sam Tvorac 
svjetova, nestvoreni Bog, to je razumljivo da je 
prisustvovanje misi vrlo važan čin, da je napokon 
život s liturgijom, koja nam donosi razne faze iz 
života Bogo-Covjeka, bitni život. (22) 

Kucaji vječnosti 

Nakon nekih drugih molitava započe svečana 
konventualna misa (u trapističkom samostanu). 
Kako je dostojanstvena! Kako sve ide polako, da 
čovjek osjeti kucaje vječnosti. Čemu se žuriti, ka¬ 
da čovjek pjeva hvalu Božju radi koje je stvoren?! 
Čovjek je došao do svoga cilja, on ima samo da 
motri. (24) 

Savjeti za plodan duhovni život 

Najbolje se razmatra na temelju svete Liturgi¬ 
je. Sve upute mogu se svesti na tri savjeta: 1.Čitaj 
dnevno duhovno štivo. 2. Razmatraj dnevno na 
temelju misala. 3. Ne prisustvuj misi, a da se tom 
prilikom i ne pričestiš. (18) 

Čarobna ljepota liturgije 

Liturgija je umjetnička cjelina u kojoj surađuju 
sve umjetnosti i koja je djelovala na sve umjetno¬ 
sti. U njoj nije ništa bez značenja... Tako je čarobna 
ljepota katoličkih obreda - razumije se mi ovdje 
uvijek mislimo na točno izvedene, kao što to čine 
kontemplativni redovi, benediktinci, kartuzijan- 
ci, trapisti, donekle franjevci i drugi - da čovjek, 
koji je jednom osjetio njene čari, osječa u duši 
čežnju da sve ostavi i sav svoj život provede u li¬ 
turgijskim molitvama, pjevajući dan i noć bez 
prestanka hvalospjeve Presvetom Trojstvu. (23) 

Crkvena glazba prati i tumači riječi Božje 

No glazba se u neku ruku - i to posve tijesno - 
veže uz riječ, uz samu Riječ, uz Riječ, koja je bila u 
početku, koja bijaše u Bogu i koja je sam Bog. 
Crkvena glazba, glazba što se pjeva u crkvi, ne 
prati i ne tumači samo molitvu ili riječi koje mi ka¬ 
zujemo, već prati i tumači riječi koje nam je Bog 
rekao i koje nam On neprestano govori. Liturgij¬ 
ska glazba jest glazba koja sve druge nadilazi. 
Ona obrađuje i izražava ono što je glavno, bitno, 
jedino nužno - ljubav k Bogu... Gregorijanska, li¬ 
turgijska glazba je glazba svetosti. (27) 

Liturgija povezuje narode 

No liturgija ne povezuje samo pojedince jed¬ 
noga naroda u jednu jedinstvenu cjelinu, već ona 

uspostavlja niti između svih naroda i čini ih 
braćom i djecom jednoga Oca na nebu. (22) 


Pedagogija u pravom smislu riječi 

Na temelju se Liturgije svaka pojedina duša 
odgaja. Može se reći da je Liturgija pedagogija u 
pravom smislu riječi, jer pomoću nje vjernik u 
svojoj duši proživljava sve faze vječnog Kristova 
života. Po katoličkoj liturgiji svi ljudi na cijeloj 
zemlji razmatraju istoga dana o istim stvarima i 
na taj se način učvršćuje svijest o katoličkom je¬ 
dinstvu svih naroda. Napokon u Liturgiji čovjek 
na najsavršeniji način odaje Bogu onu čast koja ga 
zapada. Vjernik, koji se moli liturgijski, pridružuje 
se korovima anđeoskim, koji neprestano hvale 
Tvorca i čovjek se zapravo na taj način već na ovoj 
zemlji počinje vježbati u onoj službi koju će prm ra¬ 
dosti i ushićenja obavljati u vječnosti. (18) 


Sredstvo sveopćeg mira 

Sv. liturgija jedno od najmoćnijih sredstava sve¬ 
općeg mira. Dok milijuni novina šire narodnu 
mržnju i laž. Crkva mirno vrši kroz vjekove svoju 
miroljubivu misiju i daje u ruke svojim službenici¬ 
ma mnoge stotine tisuća brevijara i milijune misa¬ 
la, koji govore o ljubavi k Bogu i bližnjemu... (22) 

STVARANJE REMEK-DJELA 

Borba tijela i duha 


Od prvih stranica Ivanova dnevnika možemo slije¬ 
diti u njegovoj duši dvostruku stvarnost koja je u ne¬ 
prestanoj napetosti: s jedne strane, tu je njegova težnja 
za moralnim savršenstvom, za idealima kako ih pred¬ 
stavlja kršćanstvo. S druge strane, tu je osjećaj njegove 
slabosti da ostvari te ideale koje mu razum i vjera stav¬ 
ljaju pred oči duha. Osjeća u sebi podijeljenost isto kao i 
sv. Pavao kad govori o dva zakona u svome biću, zako¬ 
nu duha i zakonu tijela koji vojuju jedan protiv drugo¬ 
ga: "Po unutrašnjem čovjeku s užitkom se slažem sa 
zakonom Božjim, ali opažam u svojim udovima drugi 
zakon, koji vojujue protiv zakona uma moga i zaroblju- 
je me zakonom grijeha, koji je u mojim udovima." 
(Rim, 7, 21-23) Taj period borbe trajat će u Ivanovu 
dozrijevanju sve vrijeme ratnih i studentskih godina. 
Tekstovi iz njegova dnevnika, koji slijede zorno nam to 
ilustriraju. 

Kršćanska vjera je put 

Kršćanska vjera je za nas moralni zakon i otva¬ 
ra nam neizmjerni put, koji je pravedan, da ne 
dođemo u opreku s dobrim. (D, B. Luka, 31.VII.1914.) 

U srcu je mom nepokolebiva vjera 

Napasti navale užasno, no molitva me diže. U 
svetinji nad svetinjama (R. Tagore) - u srcu mom, 
nepokolebiva je vjera. Skepse ima. Vječit je boj. 

(D, B. Luka, 30.VIII.1914.) 

Odgoj samoga sebe - geslo čovjeka 

Ratu su ratu krivi tirani, koji ugnjetavaju naro¬ 
de, i čovjek bi postao nihilistom, da ne zna da je 
toliko milijuna inteligencije isto takav tiranin, 
egoist, kojemu je "ja"sve, a drugi ništa. Poradi to¬ 
ga je mirni rad, odgoj samoga sebe, geslo čovjeka. 

(D, Bečko Novo Mjesto, 8.XII.1914.) 

Treba krvave borbe da se ne potone u običnom 
svijetu. (D, Beč, 7.V1.1915) 

Znam i osjećam da je katolicizam jedina prava vjera 

Nije dosta samo vjerovati. Naša vjera mora biti 
sistem, mora biti putokaz života, da ne radimo 
protiv principu pravednosti i vječnosti. "Aut ca- 
tholicus aut nihil - ili katolik ili ništa." U ovome 
pogledu nije u meni nikada postojala ni najblaža 
sumnja. Znam i osjećam da je katolicizam jedina 
prava vjera... O drugima nisam nikada ni mislio 
dabibilebolje od katoličke. (D, Beč, 17.V.1915.) 

Htio bih prirođenu oholost uništiti 

Htio bih biti ponizan! Silno ponizan! Svu onu 
prirođenu oholost uništiti i ponizno težiti za isti¬ 
nom, samo zbog te same istine, a nimalo i nikako 
ne misliti na ljude, što su oni uradili, što su oni 
pročitali, i biti u tom pogledu suvremen. 

(D, B. Luka, 23.1.1916.) 

Stvarati od svoje duše remek-djelo 

Trebao bih se dulje moliti Bogu da ne izgubim 
onu mističnu vezu s Njim, da ga osjetim u svakoj 
misli, kod svakog pogleda i kod svakog posla. 
Trebao bih dnevno, makar samo pola sata, čitati 
Evanđelje, razmišljati o tome, pa onda u podne 
iza Zdravo Marijo sebi predočiti neke transceden- 
talne stvari i tako cijeli dan, cijeli život provoditi u 

tom mističnom svjetlu, stvarajući od svoje duše 
remek-djelo i tražeći Istinu-Svrhu. 

(D, B. Luka, 28.1.1916.) 


Moralna snaga osobe djeluje 

Opazio sam da se neke tajne niti - misteriji! - 
vuku, koje djeluju na okolinu prema moralnoj 
snazi dotičnoga, pa makar on i šutio. Klasičan je 
primjer sv. Franje: ruke je zavukao pod rukave i 
ponizno hodajući propovijedao je bez ijedne ri¬ 
ječi. (D, B. Luka, 24.11.1916.) 

Biti svjestan svoje ovisnosti s harmonijom svemira 

Na večer dolaze duboke i bogobojazne misli, a 
na svijetlom danu gubi se onaj mistički život i 
čovjek skoro izgubi onu tajanstvenu vezu sa 
svrhom života i provodi instinktivno životarenje, 
namjesto da je svakoga časa svjestan svoje ovi¬ 
snosti s harmonijom svemira. 

(D, Ratište, Seeiviesen, 17.XII.1916.) 

Nikada mira, tjera me neumoljiva sila gore 

I moj je nutarnji život vječna borba i kada po¬ 
mislim da sam nešto postigao i došao do kakvog 
stupnja savršenosti, zapanem u još veći grijeh. Ni¬ 
kada mira, tjera me nekakva neumoljiva sila gore, 
a za malo pođem, pa opet gadno posrnem. Da nije 
Bog tako dobar, pa mi se nije dnevno toliko puta 
iza tolikih grijeha smilovao, ne znam što bi bilo sa 
mnom. (Pismo N. Bilogriviću, Ratište, 14.IV.1917.) 

Zašto je u meni tolika težnja za usavršavanjem? 

Zašto je u meni tolika težnja za usavršavanjem 
samoga sebe, za zbliženjem s Onim najvećim, 
zašto mi neka nadnaravna sila uvijek govori: po¬ 
sti, ne jedi previše, budi nadčovjek? 

(D, Ratište, Zingarella, 18.V.1917.) 

Askeza - jedini pravi životni postupak 

Gledao sam oko dvadeset mrtvaca, koji su po¬ 
ginuli za ovih zadnjih bojeva. Leže pokriveni 
"celtovima". Dobro se raspoznaje da su trupla ne¬ 
koja bez noge, nekoja bez glave. Jednomu je pro¬ 
virila noga, kojoj je koža žuta, izmežurana poput 
pergamene. Eto, to je život. Neću sentimentalizi- 
rati, jer je to slabost, ali je najkruća zbilja, koja do¬ 
vikuje: "Ne daj se! Pobijedi smrt!" Nad ovim lebdi 
Krist: "Tko bude u me vjerovao, neće znati što je 
smrt!" Askeza, promatranje života i rad jedino u 
tom smjeru, bez ikakvih koncesija "ovoj" zemlji, 
to je jedini pravi životni postupak. 

(D, Ratište, Zingarella, 22.VI.1917.) 

Molitva i dobra djela u samostanskom životu 

Tko zna hoću li ostati živ? Otići ćemo u Ko¬ 
rušku, odakle će početi ofenziva. BOG vodi sud¬ 
binu naroda. On znade što je za me najbolje. Bit ću 
sa svime zadovoljan i zahvalno ću primiti sve što 
mi On dosudi. Ako se rastuže moji roditelji, proći 
će i ta bol, ta nije li naša domovina "suzna doli¬ 
na"! Razmišljam kako su sretni ljudi u samostanu. 
Oni se uvijek mogu baviti molitvom i dobrim dje¬ 
lima. Tamo čovjek nema slobodne volje nego ona¬ 
ko radi, kako drugi odrede: Abnegatio sui ipsius 
(odricanje samoga sebe) i utopljenje jedne duše u 
sve, tako da ona sama na se zaboravi. 

(D, Ratište, Monte Rasta, 5.X.1917.) 

Sav se smisao sastoji u vođenju duhovnog života 

Ja volim čovječanstvo, volim male, nepoznate 
ljude, koji na svojim leđima nose sav teret histori¬ 
je. Narod bez religije spada u zoologiju. Ne misli 
na smrt, pljačka i jede. Kad ga optereti bol, malo- 
dušan je i prijeti Bogu. I ja sam izgubio vezu s 

Njim... Samostanske misli, težnja za samostan¬ 
skim životom, gdje čovjek živi s Bogom, koji je 
uvijek nepromjenljiv i realan. Slava, medalje... bu¬ 
dalaštine su. Poniznost, samozataja, šutnja i do¬ 
bra djela - jedina su realna sada i iza smrti. Virgo 
Maria, adiuva nos. (Djevice Marijo, pomozinam). 

(D, Ratište, Santa Marija, 18.X1.1917.) 

Biti praktičnim katolikom mora biti moja svrha 

Jer smo na ovome svijetu samo provizorno... 
za čas nismo tu, a ovaj život imade samo utoliko 
smisla, ukoliko je priprava za drugi... Težit ću za 
svetošću, za ujedinjenjem s Gospodinom Bogom i 
molit ću ga da mi dade otporne snage u životnoj 
borbi i energije u stvaranju... Istina je, književnost 
nije sve. Literatura, umjetnost, samo su detalji u 
tom velikom djelu: Kraljevstvu Božjem. I plug, i 
postolar, i mesar, i pravnik i stražar, svi oni su rad¬ 
nici na toj velikoj zgradi. Ne pita se mnogo što se 
radi, nego kako se radi. Sve struke imaju pred Bo¬ 
gom jednaku vrijednost, samo se mora raditi po 
Njegovoj volji. Lako je teoretizirati o kršćanstvu i 
ushićivati se za Gospodina Boga, kad On od nas 
ništa ne traži, ali biti praktičnim katolikom mora 
biti moja svrha. Bože moj, prosvijetli me da ubrzo 
dođem do čvrste odluke. Svagdje neka se vrši vo¬ 
lja Tvoja, jer smo ovdje samo putnici, a u našoj se 
pravoj domovini neće mnogo pitati da li sam bio 
profesor ili zidar. Ali nešto biti valja! 

(Beč, 9.IV.1918.) 

Bolje je umrijeti negoli biti mekušac, igra strasti 

Bože pomozi, daj mi milost da postanem be¬ 
zuvjetni gospodar tijela. Bolje je umrijeti, negoli 
biti mekušac, igra strasti. Svibanjska Kraljica neka 
mi oprosti, što na nju tako rijetko mislim. Bože, 
Bože, više mističnog svijeta! 

(D, Ratište, Fontana Secca, 28.V.1918.) 

Bože, sažeži parazite grijeha, da svet stupim u Te! 

Neki dan vidjeh svećenika. Najradije bih po¬ 
ljubio ruke koje su držale Krista. O, Bože, da sam 
već kod Tebe! Najbolje bi bilo da plamenom svoga 
milosrđa sažgeš parazite grijeha, koji su se usuka- 
li u moju dušu, pa da dobar i svet stupim u Te, ili 
barem da u životu budem nadahnut svetom ra¬ 
došću i nadčovječnom voljom. 

(D, Ratište, Solarol, 13.VII.1918.) 

Kada ću zemljom stupati pročišćen?! 

Hoćeš da budeš dobar, da sjajiš kud prolaziš, a 
rob si svog vječno gladnog želuca, koji sve traži, 
traži nešto snažno i sočno. Sutra ćeš umrijeti, čo¬ 
vječe! Umrijeti! Kad ćeš već umrijeti, a ti barem 
gledaj da ti duh bude slobodan, da trbuh izgubi 
vlast nad tobom, kukavico jedna! Bože, daj mi ur¬ 
nebesnu snagu da sve svoje strasti skupim u šaku, 
da ih zahvatim desnicom rukom i topovskom 
snagom hitnem o stijenu, da se kao staklo razbiju i 
razlete na sve strane. Bože, Bože, kada ću to moći, 
kada ću zemljom stupati pročišćen! Pomozi mi. 
Bože, jer je bolje neživjeti, nego tako živjeti. 

Tko veli da je post glupost, taj ne zna ništa. Bez 
posta nema pravog duševnog života, čovjek ne¬ 
ma onda sam nad sobom autoriteta. A to je glav¬ 
no. Daj mi. Bože, silnu volju, pa makar bio gol i 
bos! Jer, ako sam već na svijetu, svejedno je da li 
imam pod vratom zvijezdu ili mi lakat proviruje 
na košulji. Glavno je veliko Ja, sloboda duha, koji 
se ni smrti ne boji, a ostalo je sve sporedno. 

(D, Ratište, Belluno, 23.VIII.1918.) 

Bože, posveti mi tijelo i dušu! 

Bože, molim Te za milost da sažgeš moju lije¬ 
nost i sjetilnost! Podaj mojemu duhu nadmoć nad 
želucem koji me hoće pokoriti. Posveti mi tijelo i 
dušu! (D,Maslovare,14.XI.1918.) 

Pokloniti sve i žarko ljubiti bližnjega 

Sveto siromaštvo! Ne brinuti se za sjetilne sla¬ 
sti! Pokloniti sve i žarko ljubiti bližnjega, koliko li 
veselja ima u svemu tome! O moj Bože, daj mi 
snagu da Te žarko ljubim, da tako snažno u Te vje¬ 
rujem, da se bez ikakva promišljanja i straha, ne¬ 
vin kao dijete, kojemu nitko nije pričao o strahu, 
prošećem kroz mjesta, koja prijete smrću. 

(D, Mcislomre, 27.XII.1918.) 

Moliti valja Boga da nam dade velikih ljudi 

Čovjeka obuzme oduševljenje za našu svetu 
vjeru, koja u očajnim vremenima rađa nadljude: 
sv. Ignacija, sv. Franju Ksaverskog i druge. 
Uzdam se u Boga da će se i sada naći takvih ljudi 
u nas, upravo sada gdje se Crkva zadrmala i prije¬ 
ti pogibelj da će se kod nas srušiti.... Moliti valja 
dragoga Boga da nam dade velikih ljudi. 

(B.Luka, 5.VIII.1919.) 


Moj najljepši Uskrs 

Proveo sam od čiste srijede do danas u St. Ga- 
brielu kraj Modlinga. Bio je to moj najljepši Uskrs: 
proživljavao sam umjetnički refleks velikih do¬ 
gađaja - Kristovu muku i njegovo uskrsnuće - 
uživivši se u liturgijsku umjetnost. U početku 
smo postili, šutjeli i razmišljali. Kada se svjetska 
buka raspršila i duša ostala mirna, sama sa so¬ 
bom, iz dubina se, poput pjene, dizalo blato grije¬ 
ha, koje se skoro nesvjesno nakupilo. 

(D, Beč, 5.IV.1920.) 

Opasnosti purgerskog kršćanstva 

Građani su grozni buržuji. Drže do vjere, ali ta 
se vjera uglavnom sastoji u tomu: treba nam vjera 

da dobro i zadovoljno živimo tu na zemlji. Ovo 
purgersko kršćanstvo užasna je opasnost za nas. 
Ono je u mnogome krivo da se kršćanska ideolo¬ 
gija svagdje diskreditira.... Isposničku, apsti- 
nentsku ideju, pasionizam valja širiti. Mislim da 
su mi od glada i bijede izmorene socijalističke ma¬ 
se milije od sitih katoličkih purgera. 

(D, Zagreb, 6.1X1920.) 

Da se kršćanstvo digne, mora kler biti svet 

Da se kršćanstvo digne, mora u prvom redu 
kler biti svet, mora imati uvijek pred očima Krista 
na Maslinskoj gori, kako svladava jurišanje svih 
križeva, Krista koji svladava đavla koji hoće da 
kamenje pretvori u kruh. (D, Zagreb, 6.1X1920.) 

Katolička je vjera moje životno zvanje 

Katolička je vjera moje životno zvanje i mora 
to biti svakom pojedinom čovjeku bez iznimke. 
Budući da je ovaj život samo kratka priprava za 
vječnost, to je naravno da sav naš rad ide za tim. 

(Pismo majci, Pariz, 6.X1.1921.) 

PLAMEN ZA BESKRAJNIM 
VISINAMA 


Bez duhovnog života prestao bih 
bivstvovati! 


Ostvarivati ideal kršćanske svetosti nije moguće 
bez jednog intenzivnog duhovnog života koji uključuje 
molitvu u svim oblicima, primanje sakramenata sv. 
ispovijedi i sv. pričesti, čitanje sv. Pisma i duhovnih 
knjiga. Ivan je potpuno svjestan da je to jedini put 
uspona na goru kršćanske savršenosti. No ne bi za tim 
težio da mu Bog nije rasvjetljavao dušu svojom mi- 
lošću i privlačio ga k sebi. Uvjerljivo je to izrazio ri¬ 
ječima da je u njemu "plamen za beskrajnim visina¬ 
ma". Ivan se spremno odaziva na sve poticaje Božje mi¬ 
losti. Ozbiljno upotrebljava sva sredstva što mu ih 
Crkva i učitelji kršćanske duhovnosti daju na raspola¬ 
ganje da ostvari taj cilj i načini od svoje duše 
remek-djelo. 

Kakvo je bilo stanje njegove duše nakon završenog 
studija i na početku njegova javnog djelovanja, govore 
nam zanimljivi podaci u njegovim odgovorima na pi¬ 
tanja jedne ankete. 

Duhovni autoportret 

Dr. Dragutin Kniewald, Ivanov prijatelj, pri¬ 
premajući 1923.g. molitvenik za mladež "Kato¬ 
lički đak", proveo je prethodno veliku anketu 
među katoličkim mladićima. Zamolio je i Ivana 
Merza da mu odgovori na anketna pitanja. Ivano¬ 
vi odgovori, koji su nam se sačuvali u cijelosti, da- 


70 


ju dragocjen uvid u njegovu dušu. Bilo mu je tada 
27 godina. U njima nalazimo autoportret njegove 
duše. 

Sto molim ujutro i uvečer? 

- Ujutro: razmatranje 3/4 sata. Navečer: kruni¬ 
ca, ispitivanje savjesti, pripravim materijal za ra¬ 
zmatranje sljedećeg dana. 

Koja je moja glavna pogreška? 

- Praecipitatio (naglost) u molitvi i radu. 

Kako sam je upoznao? 

- Na duhovnim vježbama. 

Koja mi korist od sv. ispovijedi? 

- Da lakše svladavam pogreške. 

Što mije najteže kod sv.ispovijedi? 

- Kazati grijehe protiv sv.čistoće. 

Koliko puta na godinu primam svetu pričest? 

- Dnevno. 

Što je duhovni život? 

- Razmatranje o božanskim stvarima; sudjelo¬ 
vanje u unutrašnjem Božjem životu; postati u ne¬ 
ku ruku Bog. 

Je li duhovni život meni potreban i zašto? 

- Jest. Jer bih bez njega prestao bivstvovati. Bez 
toga je pakao. 

Što sam radio pod sv.misom? 

- Molio sv.misu. 

Imam li vjerskih sumnji? 

-Ne. 

Koju sam pobožnu knjigu čitao? 

- Veoma mnogo klasičnih djela bogoslovske 
(asketske) književnosti. 

Koja mi korist od toga? 

- Jedino klasična djela (sv. Franjo Saleški, 
Šeben, sv.Augustin) daju mi solidne upute za du¬ 
hovni život. 

Koju i kakvu ulogu igra u mom mladom životu na¬ 
stojanje oko očuvanja čistog srca? 

- Da nije bilo posebne zaštite Božje, možda bih 
svršio samoubojstvom, borba strahovito teška. 

Koje je po mojem mnijenju ili iskustvu najsigurnije 
sredstvo za očuvanje čistog života? 

- Oduševljenje za sv. Crkvu, koje se temelji na 
poznavanju vjere. Dnevna sv. Pričest, sistematsko 
dnevno svladavanje tijela (u jelu, naglom ustaja¬ 
nju iz kreveta, redovita tjelovježba barem 10 mi¬ 
nuta dnevno), te ne tražiti žensko društvo. 

Zašto ljubim Katoličku Crkvu i Sv. Oca Papu? 

- Jer u njoj vidim jasnu sliku preljubljenog Spa¬ 
sitelja i Boga Isusa sa svim njegovim savršenstvi¬ 
ma, a u Sv. Ocu Papi pod prilikama čovjeka vidim 
Boga svoga i Gospoda svog. (Put k Suncu, str. 99) 


U meni je plamen za beskrajnim visinama 

U meni je plamen za beskrajnim visinama, žar 
za nepomućenim grljenjem Sina i Oca i Duha, a 
do toga se dolazi samo discipliniranim, taktičkim 
svladavanjem samoga sebe. (D, Beč, 12.V.1920.) 


Svrha svih ljudi jest njihovo posvećenje 

Svrha svih ljudi jest njihovo posvećenje; svrha 
im je da postanu slični utjelovljenoj Riječi - 
našemu Spasitelju Isusu Kristu. Pitamo se radi to¬ 
ga: kakav je bio unutarnji život našega Spasitelja, 
da prema tome učinimo naš život sličan Njegovo¬ 
me. (49) 

Prazninu u duši ispunja neizmjerni Bog 

Poniznost, molitva, duhovno štivo, vježba vo¬ 
lje u dobru, ispovijed, pričest - sve su ovo samo 
pomoćna sredstva koja napokon dovode do jed¬ 
nog cilja: uvesti Boga u našu dušu te da je On uk¬ 
rasi što većim stupnjem nutarnjeg života. Tek ta¬ 
da će biti ispunjena ona neizmjerna praznina koja 
je u našoj duši i koju može ispuniti samo neiz¬ 
mjerni Bog. (49) 

Život milosti potpuni ljudski život 

Čovjek koji hoće živjeti potpunim ljudskim 
životom, treba živjeti životom Milosti, životom 
sjedinjenja duše s Bogom. To je jedini pravi ljud¬ 
ski život. Prema tome je jedino život svetaca jedi¬ 
ni pravi ljudski život. (84) 

Cilj nastojanja: milost na zemlji, slava na nebu 

Sva ljudska djelatnost mora ići za tim da ljud¬ 
skoj duši olakša što dublji vjerski život, kontem¬ 
placiju. Imati Milost na zemlji, a slavu na Nebu, 
jest cilj svib ljudskih nastojanja. (84) 

Graditi katedralu u svojoj duši 

Svaki od nas nosi u sebi temelje jedne druge 
katedrale koju treba graditi: to je hram Duha Sve¬ 
toga u našim dušama. Mi moramo najprije u na¬ 
ma izgraditi tu katedralu, a onda pomoći graditi 
katedrale u dušama naših bližnjih. I to je cilj naše 
orlovske organizacije. (Put k Suncu, str. 103) 

Crkva učiteljica duhovnog života po liturgiji 

Tko je bolja učiteljica duhovnog života od sv. 
Crkve, koja osim svog dvijetisućgodišnjeg isku¬ 
stva djeluje pod utjecajem samog Duha Svetoga. 
Koje su bolje metode od onih koje ona sama 

naučava? Pokucajmo, dakle, smjerno na njena 
vrata. Crkva to čini po svojoj Liturgiji.D8J 

Duhovna šarolikost Crkve kroz vjekove 

Ipak promotrimo li dublje svu ovu šarolikost 
Crkve u raznim vjekovima i kod raznih naroda, 
to čemo se doskora uvjeriti da je podloga tome 
šarenilu duhovni život pojedinaca - odnos njiho¬ 
vih duša prema Bogu i djelatnost koju milost 
Božja vrši u njihovim dušama. (18) 

Sjaj duhovnog života u samostanu 

Da bi čovjek mogao otkriti vrijednost kontem¬ 
plativnog života redovnika neka uđe u katedralu 
njihove duše, u kojoj tinja vječno svjetlo Duha 
Svetoga i koju rasvjetljuje sunce posvetne Milosti 
i neće se moći nadiviti čarobnom sjaju i ljepoti što 
će ih otkriti. A za nas katolike, koji živimo u svije¬ 
tu, sveta je liturgija ona vratašca, pomoću kojih 
možemo zaviriti u to svetište. ( 24) 

Evanđelje - uvijek nova knjiga 

Evanđelje je uistinu čarobna knjiga, jer koliko¬ 
god ga puta čitali, uvijek nam se čini da čitamo 
novu knjigu. Ono je uvijek zanimljivo. Pa kako i 
ne bi bilo zanimljivo, kada se u njemu iznosi život 
Prauzora svih ljudi! (82) 

Bog želi voditi ljude pomoću ljudi 

Dva sakramenta sv. ispovijed i sv. Pričest su iz¬ 
vor stalne i uspješne reforme nutarnjeg života 
svakog katolika. S tim je u vezi i izbor stalnog 
ispovjednika. Bog, naime, hoće da vodi ljude po¬ 
moću ljudi. Ispovjednik od Boga dobiva posebne 
milosti da nam pokaže Volju Božju. (49) 

BORBA ZA SAVRŠENOŠĆU 


svagdanji kruh 


Misli što ih je Ivan zapisao o duhovnosti u ra¬ 
zličitim prigodama odaju dubinu iskustva duhovnih 
stvarnosti u koje je Ivan bio uronio rasvijetljen i vođen 
milošću Božjom. No, duhovni život nije cilj samome 
sebi. Pravi duhovni život ima za svrhu uspon prema 
kršćanskoj savršenosti, prema onom idealu života što 
nam ga je pokazao Krist Gospodin najprije svojim 
primjerom, a onda nas je i poučio u Evanđelju kako ga 
ostvarivati. S druge pak strane duhovni se život prema 
van treba pretočiti u djela ljubavi prema bližnjemu. 

Rast u svetosti uključuje nadalje napor, često puta 
pravu borbu i to najprije borbu protiv grijeha, protiv 
zlih sklonosti, protiv ukorijenjenog egoizma u nama; 
potom je tu nastojanje da se energije što ih je Bog stavio 
u naše biće za prenošenje života preko spolnosti stave 
pod kontrolu razuma i moralnih načela što iziskuje 
daljnji trud i samosvladavanje. Istodobno, tu je i nasto¬ 
janje za stjecanje kršćanskih vrlina i kreposti. Sve to 
zahtijeva određeno odricanje, osobni napor. Duhovna 
tradicija izrazila je taj uspon prema svetosti ovim ter¬ 
minima: put čišćenja (od grijeha i nesavršenosti), put 
prosvjetljenja (stjecanje vrlina u školi evanđeoskih 
savjeta) i put sjedinjenja (posljednji uspon, sjedinjenje 
s Bogom u kontemplaciji i mistici). Počevši od njegova 
dnevnika, te kroz brojne druge njegove zapise, možemo 
slijediti našega Ivana gotovo u stopu u njegovu uspo¬ 
nu prema kršćanskoj savršenosti i to kroz sva tri spo¬ 
menuta puta: čišćenje, prosvjetljenje i sjedinjenje. 

Kako sam daleko od savršenosti! 

Kako sam daleko od savršenosti! Uvijek nasto¬ 
jim biti gospodarom situacije oko sebe .. .Blato, 
gadno blato, visi još na meni. Trebat ću još dugo 
posla dok ga operem. Ta zašto sam takav? 

(D, 19.VII.1916.) 


Ljudi mistike i ljudi užitka 

Promatrajući te nove ljude vidim dvije grupe. 
Rat je dosta snažno odijelio granicu svima; ljude 
mistike i ljude užitka. Posljednji su u velikoj 
većini i žive zaista u grijehu; ne vide se barem u 
njih nikakvi tragovi težnje za samousavršava- 
njem. Misle kada će jesti, što će popušiti, karta se i 
uživa u psovkama. Na smrt ne razmišljaju. 

(Ratište, Pismo N. Bilogrivićn, 14.IV.1917.) 

Samoodgoj i studij katolicizma 

Moramo svu pažnju posvetiti odgoju samih 
sebe i studiju katolicizma koji mi, nažalost, ne 
poznajemo ni malo bolje od kakvog pučkoškolca. 
Stvoriti velike ljude jest cilj svenarodnog Kato¬ 
ličkog pokreta. (36) 

Borba za savršenošću - svagdanji kruh 

Borba za savršenošću, askeza, mora biti naš 
svagdanji kruh. Ona nam otvara nutarnje vidike, 
stvara od nas nesebične ljude, podržava u nama 
borbu sa zlim i daje nam snage da ne podlegne- 
mo. (36) 

Sve mora promicati težnju duše za savršenstvom 

Što god radili, sva djela moraju ići za tim da se 
u svijetu čini što manje grijeha i što više zaslužnih 
djela. Sve mora promicati težnju ljudske duše za 
savršenstvom. ( 84) 

Načelo svetosti: budi Volja Tvoja 

Temelj duhovnog života leži u neprestanom 
naprezanju naše volje. Spasitelj je to izrekao ri¬ 
ječima: "Neka svatko uzme križ svoj svaki dan i 
slijedi me"(Lk. 9,23). Pomoću neprestanog napre¬ 
zanja naše volje u dobru možemo težiti za onom 
savršenošću, čije smo uzore našli u našem du¬ 
hovnom životu... 

Želeći postati nosiocima Božjega poretka, to se 
sva mudrost našega života sastoji u tome da se 
svojevoljno podvrgnemo onoj istoj zakonitosti, 
kojoj se nesvjesno podvrgava nerazumni svijet, tj. 
moramo vršiti volju vrhovnog zakonodavca. 
"Budi volja Tvoja, kako na nebu tako i na ze- 
mlji"(Mat.6,10). U tome je princip svetosti; u ovoj 
je rečenici sadržana srčika svih onih molitava koje 
su rečene od početka svijeta i koje će se reći do 
konca svijeta. 

Poniznost, tj. ponizno pokoravanje Volji Božjoj 
temelj je svim ostalim krepostima; na ovoj mora 
počivati zgrada našega unutarnjeg života. Poni¬ 
znost, molitva, duhovno štivo i vježba volje u do¬ 
bru četiri su pretpostavke bez kojih je svaki unu¬ 
tarnji život isključen. (49) 

Sveci su poput Alpskog gorja gdje je zrak čist 

Kristov je život odviše uzvišen, pa se teško uz- 
vinem do tolike visine da ga mogu razumjeti. Za 
me su razumljiviji životi svetaca koji nisu na toli¬ 
koj visini. Oni su neki posrednici, koji čovjeka 
uvađaju u shvaćanje Kristove veličine. Sada čitam 
život svete Elizabete Tirinške... Zbog milosti 
Božje jedan se svetac ističe svojim organizator- 
skim radom, drugi pjesničko-mističkim životom, 
treći u materijalnoj borbi, četvrti u znanstvenom 

životu. Sve su to vrletne visine poput Alpskog 
gorja, gdje je zrak čist i odakle se čovječanstvo 
promatra u sasvim drugoj perspektivi. 


(D, Maslovare, 18.XII.1918.) 


Stvorio sam direktive za život 

Rob sam Božji. Rezultat trpljenja (oči): stvorio 
sam direktive za život i dnevno molim cijelu kru¬ 
nicu. Ozdrave li mi oči, svršim li ispite, i ne bude 
li vanjskih zapreka idem u isusovce (ako me pri¬ 
me). (D, Pariz, 4.XI.1921.) 

Ivan se ozbiljno bavio mišlju da stupi u isusovački 
red nakon završenog studija kao što je zabilježio u 
dnevniku. U tu svrhu, 1923. g. obavio je duhovne 
vježbe u Zagrebu da spozna što je volja Božja. U tim 
duh. vježbama shvatio je da to ipak Bog od njega ne 
traži, nego da ostane u svijetu i da kao Bogu posvećeni 
laik radi za širenje Božjega kraljevstva. 



78 


ODASLANIK 
VELIKOG KRALJA 

Bilješke iz duhovnih vježbi 


Posebno sredstvo za rast u duhu i približavanju 
idealu kršćanskog savršenstva bile su duhovne vježbe 
koje je Ivan svake godine redovito obavljao i od kojih su 
nam se sačuvale dragocjene bilješke. Iz njih se vidi kako 
se Ivan velikim koracima uspinjao prema kršćanskoj 
svetosti. 

Sve što mi se dogodi, dolazi od Boga 

Sve što mi se učini, dogodi, kao da dolazi od 
samoga Boga i zato nam ne smije ništa narušiti 
duševni mir. Uvijek si zamisliti da smo samo Go¬ 
spodin Bog i ja na svijetu. (Duh. vježbe, 7.XI.1923). 

Pun ljubavi zagrliti sveti Križ 

Moram češće negoli dosada razmišljati o zloći 
grijeha i o raznim momentima iz Starog Zavjeta. 
Tek kada upoznam i osjetim značenje grijeha, 
znat ću pun ljubavi zagrliti sv.Križ, koji me je 
oslobodio tako velike, vječne nesreće. 

(Duh. vježbe, 8.XI.1923.) 


Vršiti volju Oca Nebeskoga 

Kao što se je Spasitelj otrgnuo od roditelja, mo¬ 
ra se i moje srce osloboditi od njih. Vršiti volju Oca 
Nebeskoga i biti pripravan ostaviti dom, kada 
On to traži. (Duh. vježbe, 8.XI.1923.) 

Ne dopusti da Ti se ikada iznevjerim 

Molim Te, Isuse, da u staležu, koji sam izabrao, 
uvijek nastojim biti Tebi sličan; ne tražiti za se ni¬ 
kakav imetak, biti poslušan poticajima Tvojim u 
mojoj duši i savjetima moga duhovnog vođe, ko¬ 
jim se Ti služiš i nemati drugog Zaručnika doli 
Tebe, Spasitelju moj. Ne dopusti da Ti se ikada iz¬ 
nevjerim i daj mi snagu da u dragovoljnom 
trpljenju postajem Tebi sve sličniji. Molim Te zato, 
Isuse, mogućnost da razmišljam o vječnim istina¬ 
ma i da se s Tobom, mojim Bogom, dnevno uje¬ 
dinjujem. (Duh. vježbe, 9.XI.1923.) 

Svoju beskrajnu ljubav Bog očituje u maloj Hostiji 

Osjetio sam svu ljubav Božju, koja se očituje u 
njegovim neizmjernim dobročinstvima. U do¬ 
bročinstvima tijela i duha. U svima je on sam na¬ 
zočan, on sam radi dajući nam te darove. Pokreće 
svemir, sunce, da ja mogu živjeti, da biljke mogu 
rasti, koje će me hraniti. No najveće je dobročin¬ 
stvo gdje nam se neizmjerni Bog sam daje. On 
svoju beskrajnu ljubav najviše pokazuje, ne dajući 
nam samo svoja dobročinstva, ne bivajući samo 
prisutan, radeći sam, dajući nam te darove - nego 
dajući nam svu svoju neizmjernost, beskrajnost - 
u maloj Hostiji za hranu. 

O, preobilje Božje ljubavi, koja tako neznat¬ 
nog, prašnog ljudskog stvora obdaruješ ne¬ 
pojmljivim darom! Tebi za uzdarje. Bože, dajem 
sam sebe. Uzmi me i ne dopusti da svoje oko kada 
na stranu bacim i da požalim svoj izbor. Daj da ka- 
lež trpljenja primim i da zazovem na ovoj zemlji 
Tvoje ime, da Te nakon toga mogu licem u lice 
gledati! (Duh. vježbe, 9.XI.1923.) 

Grijeh - najveće zlo protiv kojega se treba boriti 

Budući da je grijeh najveće zlo, zapravo jedino 
zlo, jer nas lišava jedinoga dobra - Boga, slijedi da 
grijeh valja najviše mrziti i svim se sredstvima 
protiv njega boriti. I orlovska (katolička) organi¬ 
zacija ima zadaću da uništava grijeh. Ako se ne 
postigne da članovi budu bez smrtnoga grijeha, 
sva je organizacija besmislena. 

(Duh. vježbe, 27.111.1926.) 

Biti odaslanik Velikog Kralja 

Na smrtnoj bih postelji želio da sam svagdje 
bio odaslanik Velikog Kralja, tj. uvijek u prisutno¬ 
sti Božjoj, svjestan da je hvala, čast i služba Božja 
jedino važno, a sve ostalo je taština. 

(Duh. vježbe, 28.111.1926) 

Srž svakog apostolata - borba protiv grijeha 

Srž svakog apostolata mora biti borba protiv 
grijeha. To je glavni okvir, u koji ulaze druge 
vrste apostolata - čisto vjerski, prosvjetni, poli¬ 
tički, ekonomsko-socijalni. Tko vojuje u redovima 
Crkve, ima samo jednog neprijatelja - grijeh, sve 
su ostalo indiferentne stvari, kojima se valja 
služiti za pobijanje grijeha i promicanje spasa 
duša. (Duh. vježbe, 28.111.1926.) 

Staleške dužnosti - križ koji donosi blagoslov 

Život bez križa, udoban, morao bi za mene biti 
najvećom sramotom. Stoga moram biti sretan i 
smatrati kao normalno stanje vojnika Isusova - a 
ne mrmljati kao dosada - teške staleške dužnosti, 
koje priječe dovoljni privatni studij i rad. Odluka: 
savjesno obavljati staleške dužnosti i to smatrati 
za križ mojega života; za moje dnevno razapinja¬ 
nje, koje donosi blagoslova u radu za spašavanje 
duša u Katoličkoj Akciji. (Duh. vježbe, 28.111.1926.) 

Svladavati oholost života noseći križ dužnosti 

Spasitelj je u Nazaretu sve do tridesete godine 
obavljao posve tehničke poslove. Bio je tesar. Taj 
je posao mogao i netko drugi obaviti. On nije 
došao na svijet da bude tesar, a ipak je radio taj 
posao skoro cijeli svoj život. Poduka za mene: 
Spasitelj mi daje primjer da se moram podvrći po¬ 
sve tehničkim poslovima; onima koje bi na mome 
mjestu mogao i drugi, možda još mnogo bolje 
obaviti (škola). Odricati se svoje individualnosti i 
obavljati službu i u onome što ne odgovara speci¬ 
fičnom individualitetu, potrebno je da svladam 
vlastitu volju - superbiam vitae (oholost života). 
Stoga s radošću moram i dalje nositi križ svojih 
staleških dužnosti da si time zarađujem kruh. 
Ovo ispunjenje volje Očeve neka bude zalog bla¬ 
goslova u radu Katoličke Akcije. 

(Duh. vježbe, 29.111.1926.) 

Tražiti savjet kod duhovnog vođe 

Da ne suspregnem pred poteškoćama, tjele¬ 
snim naporima neću sam rasuđivati, već ću pitati 
svoga duhovnog vođu za savjet. 

(Duh. vježbe, 29.III.1926.) 

Boraviti u Bogu kao riba u vodi 

U sebi bez prestanka pobuđivati čine ljubavi 
prema dragom Bogu Spasitelju. Uvijek se krećem 
kao riba u dragom Bogu. To će me očuvati brzine, 
dati mir i u drugima ljubav probuđivati. 

(Duh. vježbe, 29.111.1926.) 

o 

USPON NA GORU SVETOSTI 

Ivanove odluke i životni program 
za kršćansko usavršavanje 


U svome nastojanju oko kršćanske savršenosti, a 
prema prokušanom iskustvu duhovnosti, Ivan je dono¬ 
sio odluke za svoje moralno usavršavanje koje je potom 
nastojao provoditi u svakodnevni život. Sačuvalo nam 
se nekoliko redakcija njegovih odluka - programa du¬ 
hovnog života. 

Prva redakcija potječe još iz vremena s kraja rata. 
Boraveći još na fronti gdje se približio Bogu i spoznao 
pravi smisao života kroz susret sa smrću i patnjom, 
Ivan si 1918.g. sastavlja program duhovnog života. 

Drugi skup odluka potječe iz njegovih studentskih 
dana u Parizu. Ivan ih naziva “direktivama za život." 
To su njegove čuvene pariške odluke sastavljene ujesen 
1921. g. 

Treći skup odluka Ivan je sastavio u Zagrebu na du¬ 
hovnim vježbama koje je nadopunjavao svake godine. 
Ovdje donosimo posljednju redakciju njegovih odluka 
iz 1928. koje je napisao strojopisom na malom papiru i 
ponio ih u svome misalu u bolnicu odakle je nakon neu¬ 
spjele operacije kroz vrata smrti prešao u vječni život. 

Ove odluke koje su se usavršavale i prilagođavale 
okolnostima u kojima je Ivan živio, najprije kao stu¬ 
dent po europskim učilištima, a onda kao profesor u 
Zagrebu, jesu velika potvrda kako je tijekom posljed¬ 
njih deset godina svoga života ozbiljno radio na sebi, 
na svome samoodgoju, na usavršavanju svoje nutrine, 
na stjecanju kršćanskih vrlina spremno se odazivajući 
poticajima Božje milosti. 

Novi život u duhu 
novospoznatog katolicizma 

Prva redakcija programa duhovnog života Ivana 
Merza sastavljenog na talijanskom ratištu 1918.g. 

1. Gledat ću ponizno vršiti Božju volju, da ne 
budem odviše pohlepan za znanjem i da radim 
toliko koliko mogu. Nauka ne smije biti sama sebi 
svrhom, ona mora, uza svu ljepotu, koju u sebi 
krije, pridonositi nešto i Kraljevstvu Božjem na 
zemlji. 

2. Uza svu ljubav k svojoj struci, svaki čovjek 
mora socijalno živjeti, živjeti u životu i potpoma¬ 
gati one koji trpe. 

3. Mislim kao đak raditi u društvu sv.Vinka - 
internacionalna religiozna pozadina - i u "Hrvat¬ 
skoj" - nacionalno-religiozna pozadina. 

4. Valja nastojati da samo dva puta dnevno je¬ 
dem; tako sam materijalno slobodan. Iz principa 
ne jesti u ostalo vrijeme, pa makar netko i 
ponudio. 

5. Ne smijem zaboraviti na svladavanje tijela. 
Tvrd ležaj, rano ustajati, kadikad strogo postiti, 
tako da u svakom momentu mogu raditi sa svo¬ 
jim tijelom što je meni volja. 

6. Također je važna njega zdravlja i tjelesne lje¬ 
pote. Nova generacija mora biti zdrava, vesela, li¬ 
jepa. Ono što je ružno, posljedica je grijeha. Zato 
se treba čovjek svladavati a njegovanje zdravlja i 
ljepote smatrati kao sredstvo da sebe svlada i da 
ojača volju. 

7. Boga nikada zaboraviti! Neprestano težiti za 
sjedinjenjem s njime. 

8. Svaki dan - ponajbolje zoru - upotrijebiti je¬ 
dino za razmišljanje i molitvu, po mogućnosti u 
blizini Euharistije ili kod sv. mise. Taj sat treba biti 
izvor dana, u tome satu treba čovjek zaboraviti 
na cijeli svijet, potisnuti sve svjetske brige, svu 
nervozu života, da bude miran kao u kolijevci. 

9. U tome se satu moraju stvoriti planovi za 
budući dan, tu se razmišlja o vlastitim greškama i 
moli milost da se svlada sva slabost. 

10. Bilo bi grozno kad ovaj rat ne bi imao ni¬ 
kakve duševne koristi za me! Ne smijem onako 
živjeti kao što sam živio prije rata. Moram za¬ 
početi novi, preporođeni život u duhu novospoz- 
natog katolicizma. 

11. Jedini Gospodin neka mi pomogne, jer čov¬ 
jek sam iz sebe ne može ništa. 

(D, Ratište, Fonzaso, 5.11.1918.) 


Kroz vlast nad tijelom 
prema slobodi duha 

Drugi Ivanov program za duhovni život, "pariške 
odluke", sastavljene za vrijeme studija u Parizu 1921. 

1. Na sasvim tvrdom ležati. 

2. Cijelo tijelo dnevno ledenom vodom umi¬ 
vati. 

3. Izjutra ništa ne jesti. 

4. U petak glad osjećati. 

5. Češće u najboljem teku prestati (s jelom). 

6. Gimnasticirati svaki dan u kojim god prili¬ 
kama. 

7. O sebi nikada ne govoriti. 

8. Samo ručati i večerati. 

9. Jednom mjesečno 24 sata ništa ne jesti ni piti. 

10. Suvišak svojih dobara siromahu pokloniti. 

11. O svojoj boli nikada ne govoriti. 

12. Što manje govoriti. 

13. Svaki se dan bar jednom posvema Bogu 
pomoliti. 

14. Ići u neugodne situacije. 

15. Vlastitu bol blagosivati. 

16. Katkada sebi svojevoljno, u potaji, bol za¬ 
davati. 

17. Katkada iz najboljega sna ustati i gledati 
zvijezde. 

18. Ići po najtamnijoj noći na strašiva mjesta, 
pobijediti strah, jačati vjeru. 

19. Poniženje pred ljudima s veseljem primiti. 

20. Ne odati se nikada odviše jednostrano zna¬ 
nosti. 

21. Biti sa životom u najužem kontaktu. 

(Put k Suncu, str. 97) 


Isuse, želim da Te po Mariji 
svaki dan više ljubim 

Posljednju redakciju svoga "životnog pravila" 
Ivan je sastavio u Zagrebu. Ove je odluke ponio sa so¬ 
bom na posljednju životnu stanicu, u bolnicu na ope¬ 
raciju, odakle je kroz smrt prešao u blaženu Vječnost. 

1. Prije svake molitve sjetiti se jutarnjeg ra¬ 
zmatranja. 

2. Kada ima dosta druge hrane, što manje ko¬ 
lača. 

3. Prije svake molitve (adoracije, razmatranja) 
odrediti trajanje. 

4. Ne raditi iza večere svoje poslove. 

5. Mala tajna: Isuse, želim da Te po Mariji svaki 
dan više ljubim! 

6. Kao pokoru što savršenije vršiti staleške 
dužnosti. 

(7. Kao pokoru smatrati redovnim pravilom 
naspavati se tek svaki drugi dan.) - (Ovu je 7. 
odluku po savjetu ispovjednika Ivan ublažio, pa ju je u 
izvorniku naknadno stavio u zagradu.) 

8. Pričestiti se svaki dan i po mogućnosti poho¬ 
diti presv.Oltarski Sakrament. 

9. Bezuvjetno kao pokoru električno brzo usta¬ 
jati, uvijek i bez iznimke. Ustati bezuvjetno u onaj 
čas, kada sam to navečer odlučio (pa makar mo¬ 
rao zbog umora po danu počivati). Ne leći po dru¬ 
gi put. 

10. Kod svakog obroka učiniti koju pokoru za 
spas duša. 

11. Qui regulae vivit, Deo vivit. (Tko po pravi¬ 
lu živi. Bogu živi): stoga bez važnih razloga ne 
mijenjati svoje odluke. 

12. U adventu nikome ne dati povoda da se 
smije. 

13. Smijati se samo u znak duhovne radosti. 

14. Kad se služim tehničkim sredstvima za 
širenje slave Božje, biti barem na onoj visini na ko¬ 
joj su liberalci (s istim potrebama) kad oni rade za 
stjecanje novca. 

15. Moj govor i ponašanje prema bližnjemu 
mora podupirati, a ne rušiti njegovu kontem¬ 
placiju. 

16. Biti što uredniji. 

17. Ama nesciri et pro nihilo reputari.(Nastoj 
da budeš nepoznat i da do tebe ništa ne drže.) 

18. S ljudima koji nemaju osobne krivnje da ni- 
jesu katolici govoriti u duhu animae Ecclesiae 
(duše Crkve) i prosuđivati da li vrše ono što na¬ 
ravni zakon od njih traži, i nadovezivati na ono 
naravno dobro što je u njima. 

19. Nikada ne prigovarati jelu. 

20. Ne bockati, pogotovo ne majku. 

21. Ljubiti sv.šutnju. 

22. Kod jutarnjeg ustajanja, umivanja, hoda u 
crkvu misliti na presv.Euharistiju. 

(Put k Suncu, str. 114-115) 

LJUBAV - ČISTOĆA 
BRAK - OBITELJ 

Slika ljubavi Krista i Crkve 


Citujući Ivanov dnevnik već od prvih stranica 
možemo slijediti i Ivanove doživljaje simpatije, ljubavi, 
razmišljanja o djevojkama i ženi općenito. Smrt volje¬ 
ne djevojke Grete duboko je označila cijeli period njego¬ 
va mladenaštva o čemu nam je ostavio dirljive zapise u 
svome dnevniku, koji su objavljeni u drugom izdanju 
"Puta k Suncu". Svu tu stvarnost, uključujući i ljud¬ 
sku seksualnost, Ivan nastoji gledati u svjetlu vjere i 
kršćanskih načela. Nije to išlo bez truda i napora. Mno¬ 
gi zapisi u njegovu dnevniku gdje govori o borbi i na¬ 
poru na moralnom području odnose se upravo na nje¬ 
govo nastojanje da energije seksualnog nagona stavi 
pod nadzor razuma i kršćanskih moralnih načela. Pri¬ 
vlači ga ideal moralne čistoće i nastoji tu vrlinu uz na¬ 
por ostvariti u svome životu. Molitva Blaženoj Djevici 
Mariji koja mu je uzor čistoće i žene općenito, u tome 
mu mnogo pomaže. Vođen posebnim Božjim poticaji¬ 
ma Ivan čini u 19. godini zavjet čistoće najprije do 
ženidbe, a kasnije, svjestan da ga Bog zove na po¬ 
svećeni život laika u svijetu, sa 27 godina zavjetuje 
čistoću do konca života. Oba zavjeta učinio je 8.XII., 
na blagdan Bezgrešnog Začeća Blažene Djevice 
Marije. 

Radeći među mladima, kao njihov odgojitelj i apo¬ 
stol, Merz se pozabavio i važnim temama za svakog 
mladog čovjeka: pripremom za brak i obiteljski život, 
ne isključujući i život u zavjetovanom djevičanstvu 

koji je on sam provodio potaknut Božjom milošću. Ze¬ 
maljsku ljubav nastoji uvijek gledati u svjetlu prauzo- 
ra koji se ostvaruje u odnosu između Krista i Crkve. O 
svemu tome napisao je ijednu brošuru, te više članaka. 

Marija čuva čistoću srca 

Kad čujem da se gadno govori, kad se i u moju 
dušu hoće uvući gadne slike, uvijek nepromije¬ 
njeno vidim sliku Madonne s Djetetom, onaj lijepi 
i majestetični izraz, ono usredotočenje svega u- 
zvišenoga. (D, Bečko Novo Mjesto, 19.XII.1914:.) 

Molitva Svevišnjem za put k čistoći 

Molim Svevišnjega, koji je odredio put suncu i 
zvijezdama, smjer svakoj stabljici i zadaću sva¬ 
kom mravu, da i meni odsele pokaže put k 
Čistoći, velikoj umjetnosti, svemu Najvišemu i 
Vječnomu. (D, Bečko Novo Mjesto 22.XII.1914.) 

Obećanje predbračne čistoće 

Neki dan sam zavjetovao BI. Djevici čistoću 
sve do ženidbe. Možda će ta trajati i do smrti. 

(D, B. Luka, 12.XII.1915.) 

Čistoća i vječno čistoća treba da je geslo! 

Sam osjećam da me se ne znam kako inteligen¬ 
tan čovjek nikada ne bi mogao tako dojmiti kao 
čisti. Stvarno je tako i baš mi ovo potvrđuje istini¬ 
tost kršćanskih moralnih načela. Čistoća i vječno 
čistoća, treba da je geslo. (D, B. Luka, 28.11.1916.) 

Stav mladića prema djevojci 

Poruka mladićima: "Ona" je odraz Božjeg sa¬ 
vršenstva, koja je tebi namijenjena da te dopunju¬ 
jući diže. No, da ti zaista bude potpuna pomoć, 
treba da si međusobno sve donesete u brak i da 
ništa ne ispijete prije, jer će inače uzmanjkati u 

gorkim danima. Zato gledaj u zaručnici najprije 
značaj i duševnost, koji kriju vječno blago za tvoje 
potomstvo. Prije ženidbe treba da ste oboje netak¬ 
nuti, jer će samo takvi ostati vjerni u ženidbenoj 
čistoći. Izbjegavaj opasnosti nježnosti, preranog 
zaljubljivanja, dodire. Razvijaj se da joj u obitelji 
mogneš puno dati, a ne samo od nje tražiti i pri¬ 
mati: sam Gospodin će te napuniti kroz tvoju po¬ 
uzdanu molitvu kad ga primaš u sakramentima. 
Božanska dobrota je ono vječno žensko što prosja- 
juje kroz žensko biće i pobuđuje te na jaču ljubav 
kBogu." (Put k Suncu, str. 172) 

Sreća - dobro se zaljubiti, zlo - prerano se zaljubiti 

Ako si još premlad, ako još nijesi za ženidbu, 
onda brate, budi veoma oprezan. Što je dopušte¬ 
no Tvom starijemu bratu. Tebi je zabranjeno. Ti 
još nijesi dosta odgojen. Moraš još mnogo toga 
učiti... A što je onda ako Ti u tom razdoblju iz¬ 
građivanja Tvoga značaja lijepo lice zavrti gla¬ 
vom? Tada zbogom uzgoj značaja, staleška izo¬ 
brazba, apostolat. Bit ćeš rastresen; svakom prili¬ 
kom ćeš misliti na nju. Nećeš se moći izgraditi, 
ostat ćeš cijeli svoj život šeprtlja. Prije nego li si 
počeo živjeti, već Te je život svladao. A to je zlo... 
Nemoj me krivo razumjeti: ne velim Ti da je za¬ 
ljubljivanje zlo; naprotiv je ono velika sreća ako se 
dobro zaljubiš; no ono je pravo zlo ako se prerano 
zaljubiš jer će Ti ono ukočiti Tvoj duševni život 
upravo u ono doba kada je odredila Providnost, 
da se duševno i tjelesno razvijaš. 

(Put k Suncu, str. 173) 

Čistoća srca - najljepši biser mladenaštva 

Trijezan mladić uviđa strahovite posljedice 
preuranjene ljubavi, zato već u početku stvara 

odluku da će od sebe odbiti sve što bi ga zavelo na 
prerano druženje s djevojkom. Naobraženi mla¬ 
dić veoma dobro zna da čist život ne samo da ne 
škodi zdravlju, već naprotiv mladiću daje neopi¬ 
sivu svježinu i snagu. On također zna da mu je 
već u mladosti Bog dao nagon da ga svladava i ta¬ 
ko sustavno izgradi svoju ličnost. On je uvjeren 
da u srcu značajna čovjeka samo dvije žene smiju 
imati istaknuto mjesto: to je njegova majka, te 
majka njegove buduće djece. Zato mora svetu 
čistoću srca čuvati kao najljepši biser mlade- 
naštva. A da uščuva taj biser, izbjegavat će sve one 
prilike koje bi ga mogle navesti na zlo, a to su loši 
razgovori, ružne kazališne predstave, kino, a po¬ 
glavito nečedni ples i alkohol.Bude li se naša 

omladina držala tih smjernica, dobit ćemo 
čeličnih značajeva, svetaca i rodoljuba; dobit 
ćemo čvrste i plodne kršćanske obitelji, koje su 
glavna osnovica narodnoj veličini i javnom blago¬ 
stanju građana. (111) 

Zemaljska ljubav slika je ljubavi Krista i Crkve 

Nauk je Crkve da je brak (ljubav) odnos iz¬ 
među Krista i duše (Crkve). Krist po milosti proji¬ 
cira svoju narav u čovječjoj duši, diže je na svoju 
razinu, prožimlje je svojom slikom, ogledava se u 
njoj i neizmjerno je ljubi. Sve što prolazi, samo je 
jedna poredba. (D, Beč,10.X.1919.) 

Zemaljska ljubav ima mnogo uzvišenije 
značenje. Ona je slika ljubavi koja veže Krista uz 
njegovu Crkvu. Kao neka slutnja, nadalje, 
upućuje čovjeka na mnogo savršeniju ljubav, koja 
čovjeka neće usrećiti samo nekako i na neko vrije¬ 
me, nesavršeno i prolazno, već će ta ljubav biti 
vječna i potpuna. Bračna je ljubav slika, slutnja, 
priprava za neograničenu ljubav Božju.... Težnja 

ljudske duše odviše je duboka, a da bi je ze¬ 
maljska ljubav mogla trajno zadovoljiti. I samu 
najiskreniju bračnu ljubav uvijek smućuju bolesti, 
brige, trpljenja, a napokon se kod smrti pretvara i 
u žalost. Tada se treba duh junački osvijestiti i 
udovoljenje neograničenoj težnji za ljubavlju 
tražiti u zagrljaju Božjem. (111) 

Snagu nagona ograditi kršćanskim ćudoređem 

Kao što vodu nabujale rijeke krotimo nasipima 
da teče određenim koritom, što više, pomoču 
čeličnih cijevi je vodimo u elektranu i silimo da 
goni motore, koji rasvjetljuju daleke krajeve i tje¬ 
raju svojom snagom strojeve velikih tvornica, ta¬ 
ko je čestit mladić dužan da ogradi divovsku i bi¬ 
jesnu snagu svoga spolnog nagona nasipima 
kršćanskog ćudoređa i pristojnosti dok slobodno 
ne odluči, ako je to volja Božja, da spolni nagon 
bude u zakonitom braku stvarateljem života, 
sreće, blagoslova. (111) 

Cilj kršćanske politike - što više kršćanskih obitelji 

Uzalud ćemo vikati "živjela Hrvatska", uzalud 
ćemo se nadmetati u rodoljubivim praznim fraza¬ 
ma i hvastati se rodoljubnom politikom ako naša 
politika ne bude kršćanska. Svaka pak kršćanska 
politika mora ići za tim da dobijemo što više 
kršćanskih obitelji, u kojima će bračni drugovi ži¬ 
vjeti u nerazdruživoj vjernosti sve do smrti. (111) 

Čistoća i nevinost ne stare! 

Kad smo stajali pred Michelangelovom Pieta u 
Bazilici sv.Petra u Rimu i razgovarali zašto je u- 
mjetnik prikazao Majku Isusovu tako uočljivo 
mladom, Merz je rezonirao: "Čistoća i nevinost ne 
stare!" (Put k Suncu, str. 177) 

Nebeski život po zavjetu vječnog djevičanstva 

Brak muža i žene tajanstvena je slika veze Kri¬ 
sta s Crkvom. "Muževi, ljubite svoje žene, veli 
sveti Pavao, kao što je Krist ljubio Crkvu i sebe sa¬ 
moga predao za nju... Tajna je to velika; a ja smje¬ 
ram prema Kristu i Crkvi."(Ef, 5,25 i 32). Brak 
imade zemaljsku zadaću da služi rađanju i odga¬ 
janju djece. Kada prođe ovaj život i bračna se veza 
raskida, čovjek treba da se ujedini sa Sinom 
Božjim, radi kojega je stvoren. Tada će svaka poje¬ 
dina duša stupiti s uskrslim Kristom u vezu za¬ 
ručničku. No ima odabranih duša koje već ovdje 
na zemlji stupaju u posebni zaručnički odnos s 
Kristom i odriču se zemaljske ljubavi. Duše, koje 
polože zavjet vječnog djevičanstva, već na zemlji 
počinju živjeti nebeskim životom i misle jedino i 
bez prestanka na svog nebeskog Zaručnika. (111) 

Ljudsko će srce zadovoljit tek Božja ljubav 

Ni u braku nije ljubav potpuna i sreća nepo¬ 
mućena, jer bolesti, trpljenja, smrt mute uvelike 
tu sreću, a često i samu ljubav. Čovjek u braku do¬ 
lazi do uvjerenja da se potpuna, nerazdruživa lju¬ 
bav ne može postići na ovoj zemlji i da će ljudsko 
srce tek zadovoljiti nerazdruživa ljubav u 
vječnom sjedinjenju s Bogom. Zemaljska je ljubav 
samo slika ljubavi Božje, slika ljubavi Krista pre¬ 
ma svetoj Crkvi i put u zagrljaj Božji. (111) 

SURADNJA S KRISTOM 

Rad za širenje Božjeg Kraljevstva 


Riječju ", apostolat" nazivamo svaki rad i nastojanje 
da se vijest o Isusu Kristu i kršćanska vjera prošire, da 
se ljudi usreće njegovom istinom i ljubavlju i uđu u 
njegovo kraljevstvo. Spoznata istina daje u Isusu Kri¬ 
stu ostvarenje svih naših želja i težnja, poticala je Iva¬ 
na da se angažira te i drugi upoznaju Krista Gospodi¬ 
na. Gotovo da nije bilo područja ljudskog života gdje 
Ivan nije bio apostolski nazočan na ovaj ili na onaj 
način, bilo svojim radom ili svojim idejama za širenje 
Kristova Evanđelja. Glavno područje Ivanova aposto- 
lata bili su mladi, kojima je posvetio sve svoje sile, svoj 
profesionalni rad, kao i svoje slobodno vrijeme. Kao 
profesor u Nadbiskupskoj gimnaziji u Zagrebu, Merz 
je savjesno surađivao u odgoju budućih svećenika. Slo¬ 
bodno vrijeme posvećivao je odgojnom radu u kato¬ 
ličkoj orlovskoj organizacija. Toj je organizaciji, kojoj 
je bio suutemeljitelj, Merz dao geslo: "Žrtva - Euhari¬ 
stija - Apostolat". Donio ga je iz Francuske od 
tamošnje katoličke organizacije "Croisade Eucharisti- 
cjue" koja danas djeluje pod imenom Mladež Euhari- 
stijskog pokreta - MEP. U istoj orlovskoj organizaciji 
Merz je provodio načela Katoličke akcije, koju je pokre¬ 
nuo Papa Pio XI., kao suradnju laika u hijerarhijskom 
apostolatu Crkve. Ivanov svestrani apostolat, koji si¬ 
gurno neće moći biti obuhvaćen ovim njegovim teksto¬ 
vima, jer se najviše očitovao u raznim djelima i pothva¬ 
tima, potvrdio je u dimenziji ljubavi prema bližnjemu 
u njegovom ostvarenju ideala kršćanske savršenosti. 

Ivanov apostolski program 

Svoju viziju apostolskog rada Merzje izložio u poz¬ 
natom Predgovoru Zlatnoj Knjizi, priručniku Orlov¬ 
ske katoličke organizacije; taj je predgovor bio tek nak¬ 
nadno objavljen zbog otpora Ivanovim nastojanjima 
da odgoj članova usmjeri u potpuno katoličkom i 
crkvenom duhu. U Predgovoru se jasno uočava novi, 
rimski i euharistijski orijentiran pristup apostolatu što 
ga je Ivan nastojao provesti. Ovdje donosimo samo 
glavne izvatke, podijeljene u manje tematske cjeline. 

Snaga mladog naraštaja u presv. Euharistiji 

Novija katolička generacija pošla je za jedan 
korak dalje. Nju su danas zahvatili valovi onih ri¬ 
jeka koje potekoše iz vječnog Rima več god.1905., 
kada je blage uspomene papa Pio X. izdao breve o 
čestoj i svagdanjoj svetoj Pričesti. Mladi naraštaj 
goji zanosnu ljubav prema našemu Spasitelju, ko¬ 
ji je uvijek s njim u presv. Euharistiji; tu crpe on 
svu svoju snagu za svoje djelovanje, za svoj apo- 
stolat. (Put k Suncu, str. 155) 

Zanosna ljubav mlađih prema svetoj Crkvi 

S tim je u vezi zanosna ljubav mlađih prema 
Svetoj Crkvi, Isusovoj neokaljanoj zaručnici, te 
njenim biskupima i svećenicima. Oni su se uvjeri¬ 
li da svećenika zapada prva i najvažnija uloga u 
širenju Kraljevstva Božjega, a da se svjetovnjaci 
moraju njima pridružiti; moraju postati njihovim 
pomoćnicima. (Put k Suncu, str. 155) 

Oči usmjerene uvijek prema Rimu 

Iz ove se "Zlatne Knjige" također vidi da o- 
mladina ima oči uvijek usmjerene spram Rima, 
gdje je onaj svjetionik koji svojim zrakama oba¬ 
sjava cijelu zemlju. (Put k Suncu, str. 155) 

Briga za odgoj apostola 

Katolički omladinski pokret treba se brinuti za 
odgoj elite, za odgoj apostola. Društva katoličke 
omladine moraju biti Crkvi koja sluša - Ecclesiae 
audienti - prava sjemeništa, u kojima će se sustav¬ 
no odgajati pomoćnici Crkvi koja naučava - Eccle¬ 
siae docenti. (Putk Suncu, str. 156) 


Prelaz u ljubav k euharistijskom Isusu 

Dok je stariji naraštaj više naglašavao ljubav k 
Bogu i narodu, kod mladih je ta ljubav k Bogu do¬ 
bila konkretniji oblik u ljubavi k euharistijskom 
Isusu, a ljubav k narodu hoće da podrede ljubavi 
k svetoj Crkvi. (Put k Suncu, str. 156) 


Što više duša sjediniti s Isusom - 
- cilj je apostolata 

Znanjem protiv modernih neprijatelja 

Mnogo, jako mnogo toga ima što trebam sa¬ 
znati. Modernih, učenih je neprijatelja sa svih 
strana. Protiv njih treba se boriti dubokim sred¬ 
stvima. (D,25.V.1915.) 

Kršćanstvo oslobađa žene, radnike i djecu 

U pogansko su doba bila bespravna ova tri sta¬ 
leža: ženski, dječji i radnički. Majka Božja, mali 
Isus i sv. Josip, božanska obitelj nije li alegorija so¬ 
cijalnog preporoda u kršćanstvu i oslobođenja 
žene (Marija), djeteta (Isus) i radnika (Josip). Po¬ 
vijest pozna i mi proživljujemo velike socijalne 
ženske i radničke pokrete. I do dječjeg pokreta 
mora doći. (D,12.X.1919.) 

Sekte niču u bolesnom društvu 

Sekte niču u bolesnom društvu i pokazuju 
ukoliko kršćani nisu svoju zadaću ispunili. Ljudi 
žele da individualno upoznaju kršćanstvo i zato 
su potrebna društva gdje se mogu o tim stvarima 
porazgovarati sasvim slobodno, bez stege. 

(D, Zagreb, 29.1.1920.) 

Što hoćemo? 

Želimo li dakle postati nosioci velike katoličke 
misli, tada moraju sve naše katoličke organizacije 
neprestano naglašavati da je duboki i intenzivni 
religiozni život jedini preduvjet da se odgoje veli¬ 
ki pojedinci, koji će svojim životom realizirati 
svoje velike ideje. (37) 

Svi smo pozvani na suradnju s Bogom 

Ljepota ljudskog djela samo je odraz neugasi¬ 
ve Ljepote Božje, i umjetnička je djelatnost samo 
nastavak, usavršavanje Božje djelatnosti. Surad¬ 
nja s Bogom! Misionari, junaci, mučenici, umjet¬ 
nici surađuju s Bogom šireći Kraljevstvo Isusa 
Krista; obrtnici i umjetnici stvarajući praktična i 
lijepa djela vrše volju Božju, surađuju s Bogom. 
Svi smo pozvani na suradnju Božju, u tome je sav 
smisao života pojedinca i cijele povijesti ljudsko¬ 
ga roda. (92) 

Kraljevstvo Kristovo - cilj prosvjetnog rada 

Sva ljudska djelatnost mora biti radi ljubavi; 
radi apostolata; radi toga da se širi Kraljevstvo 
Božje među ljudima. Kršćanstvo podređuje sva¬ 
ku ljudsku djelatnost duhovnom i vrhunaravnom 
cilju čovjeka... (Put k Suncu, str. 152) 

Važnije od literature odgajati i voditi ljude k Isusu 

Međutim, skoro mi je i žao da sam se toliko ra- 
spripovijedao o literaturi, jer je važnije od umjet¬ 
nosti odgajati i voditi ljude k Isusu, a u tom poslu 
umjetnost, kao i sve što je stvoreno, ima samo po¬ 
magati čovjeku da dođe do Isusa. ( Ovo je završetak 
Ivanova pisma don Mati Blaškoviću o francuskoj lite¬ 
raturi. Napisao ga je 22.IV.1928., osamnaest dana pri¬ 
je svoje smrti). (Put k Suncu, str. 152) 

Prvi kriterij u radu: spas duša i dobro sv. Crkve 

U radu mora biti prvi kriterij spas duša, dobro 
sv. Crkve i to onako kako si to dobro zamišlja Sv. 
Stolica. Ova misao na Sv. Stolicu i na nadležnog 
ordinarija mora u tom radu biti glavno dobro; ra¬ 
di se o tome da Kristu predobijemo što više duša. 

(Pismofra K. Pandžiću, 10.VI.1927.) 

Za širenje vjere potrebni radnici, molitelji, patnici 

Znam da je teško trpjeti, ali neki ljudi imaju 
poziv trpljenja. Mi smo tijelo Kristovo, to su na 
njemu uloge podijeljene. Jedni moraju trpjeti, da 
uklone kaznu Božju, koja bi se morala stresti na 
okolicu. Huysmans bi nazvao te odabranike mi¬ 
stičkim gromobranima. Jesi li ikada na to po¬ 
mišljao da ti trpiš za naš pokret?! Jesi li svoje mu¬ 
ke prikazao Gospodinu Kristu za pokret? Katoli¬ 
cizam se neće širiti u nas ako ne bude bilo Radni¬ 
ka, Molitelja i Patnika. To je jedan zakon u širenju 
Kraljevstva Božjega na zemlji. Naš pokret je stvo¬ 
rio do sada samo prvi tip (radnika) i mi smo si 
stvorili u našim dušama ideal Radnika za kato¬ 
lički pokret. Molili smo se manje, a trpjeli smo ka¬ 
da smo morali. Zadnji tip je svakako vrhunac - 
imitacija potpune Žrtve Spasiteljeve na Križu. 
Pošto slučaja nema, to držim da je plan Providno- 

sti upravo u tome da spoznamo ovaj misterij iz 
Njegova života: trpjeti za druge. Istina je da je Ia¬ 
ko govoriti o Križu, a teško ga je nositi. 

(Pismo bolesnom prijatelju ing.D. Maroševiću, 
Put k Suncu, str. 153) 

Radnik za Božju stvar ne smije misliti na sebe 

Tko hoće biti pravi radnik za Božju stvar, ne 
smije poznavati sebe; osobni je kult najveća za¬ 
preka mnogim uspjesima našega rada. 

(Put k Suncu, str. 153) 


Jedini cilj: što više duša sjediniti s Isusom 

Jasno je da smo se mi orlovi stavili u službu 
svete Crkve spremni da je milošću Božjom po¬ 
mažemo u širenju Kraljevstva njezina božanskog 
Zaručnika. Nemamo nikakvih nuzgrednih cilje¬ 
va, već onaj jedini glavni: što više duša sjediniti s 
Isusom. (Pismo sarajevskom Nadbiskupu Ivanu Ev. Sariću, 

3.V.1926.) 


Katolički socijalni apostolat 

Katolički socijalni apostolat jest cilj koji Orlov- 
stvo hoće ostvariti. Apostolat se Orlovstva pro¬ 
teže na sve grane privatnog kao i javnog života; 
ono hoće da Krist zakraljuje u dušama pojedinih 
ljudi, da zakraljuje u našim obiteljima, da zakra¬ 
ljuje u cijelom društvenom životu u svim njego¬ 
vim pojedinostima. Nije dostatno da smo samo 
onda katolici kad se Bogu molimo ili kad se nala¬ 
zimo u društvenim prostorijama, već svaki poje¬ 
dini čin našega života, pa i najneznatniji, mora na 
sebi nositi žig apostolata. (Put k Suncu, str. 160) 

Tijelo, čvrsto oruđe duše - cilj je tjelesnog odgoja 

U orlu tjelovježba i tjelesno odgajanje nije samo 
sebi svrha. Ono ide svjesno i sustavno za tim da ti¬ 
jelo postane krotko i čvrsto oruđe duše, koje će biti 
u stanju izvršiti sve njezine zapovijedi, makar ka¬ 
ko teške bile. Taj tjelesni uzgoj treba suzbiti lijenost 
i učiniti tijelo sposobnim i spremnim da se stavi u 
službu Kraljevstva Kristova na zemlji. (122) 

Metoda spašavanja duša 

U svome apostolskom nastojanju Ivan je razradio 
taktiku i izradio načela kako raditi u apostolatu i 
spašavati duše. Ta svoja načela iznio je u svome članku 
"Sticanje podmlatka". U njemu je indirektno opisao 
sebe i svoj način apostolskog djelovanja. Donosimo 
najvažnije misli iz toga članka. 

Temelj apostolskog rada u našem odnosu k Isusu 

Temelj našega apostolskog rada i uspjeha leži 
prema tome u nama samima, u našem odnosu k 
Isusu, koji u nama mora živjeti. Koja su, dakle, 
svojstva da se ponajprije sami izgradimo? To je 
dnevna jutarnja meditacija, često prisustvovanje 
sv. misi i primanje sakramenata, dnevno ispiti¬ 
vanje savjesti i dnevno čitanje duhovnog štiva. 
Činimo li to, to će Isus u nama sve više i jače živje¬ 
ti, razumjet ćemo bolje smisao života i ekonomiju 
spasa i uvidjet ćemo s kojom ljubavlju naša Lju¬ 
bav - Isus - ljubi svaku pojedinu dušu. (46) 

Duša našega bližnjega od neizmjerne vrijednosti 

Mi smo čvrsto odučili da ćemo s Isusom nasto¬ 
jati osvojiti dušu ovoga ili onoga. Prvi smo korak 
učinili već time što smo našu vlastitu slobodu sta¬ 
vili u službu Isusove volje. Drugi je korak naš 

osobni saobraćaj s našim drugovima. U svakoj 
zgodi posve nehotice mora iz nas strujiti onaj 
nadnaravni mir, ono počivanje u Bogu čiji smo mi 
sudionici. Budimo puni milosrđa i strpljivosti s 
našim protivnicima; u svakom času oni moraju 
biti svjesni da mi u njima ljubimo nešto, čiju vri¬ 
jednost oni sami ne spoznaju i da smo im spremni 
pomoći u najneznatnijim, kao i najznatnijim stva¬ 
rima. (46) 

Razlikovati krive ideje od protivnikove duše 

Karitas mora posvuda upravljati našim stopa¬ 
ma. A što se obično događa kod naših ljudi? Prak¬ 
sa je pokazala dvoje: mi obično ne mrzimo samo 
krive protivničke ideje, već naš prezir prenosimo 
i na osobe. Interficite errores, diligite personas 
(uništavajte zablude, ljubite osobe), stara je 
kršćanska poslovica. Posve je krivo što se često 
događa da napadamo na naše protivnike ne razli¬ 
kujući pri tome krive ideje, koje zastupaju, i njiho¬ 
ve besmrtne duše, koje valja spasiti. (46) 

Pravo prijateljstvo počiva na vjeri u vječne istine 

Pravo prijateljstvo počiva samo na vjeri u iste 
vječne istine. Sve ostalo može da je sklad raznih 
zemnih interesa, egoizma - ali nije prijateljstvo. 
Naš član može imati prijatelja samo među uvjere¬ 
nim katolicima, a počinje li se družiti s protivnici¬ 
ma, to si mora biti u najsitnijem času svoga života 
svjestan da je on apostol među njima, predstavnik 
Isusa Krista, o kojemu on daje svjedočanstvo. (46) 

Načela Evanđelja i u ekonomiji 

Ni područje ekonomije nije izmaklo Ivanovu apo¬ 
stolskom nastojanju. U svojim spisima zauzimao se da 
Kristova načela pravde i vječna načela spasenja duša 
budu nazočna i na tom području ljudske djelatnosti. 

Zavoliti Kristovo socijalno Evanđelja 

Tim što je nahranio gladan narod, postigao je 
Isus jedan duhovni i vrhunaravni cilj: narod je u 
Isusu upoznao Proroka i obećanog Mesiju i kasni¬ 
je je lakše mogao razumjeti otajstvo presv. Euhari¬ 
stije. Ovaj je postupak Isusov uzor onim katolici¬ 
ma koji se posvećuju ekonomskoj akciji. Dužnost 
je katolika da podižu raznovrsne ekonomske in¬ 
stitucije: sindikate, zadruge i slično i time vrše su¬ 
vremeno djelo milosrđa. Ali to nije dosta; to čine i 
nekršćani. Katolici moraju činiti ova djela tjele¬ 
snog milosrđa da time postignu duhovno dobro; 
moraju nastojati da narod, koji uživa blagodati tih 
katoličkih ekonomskih institucija, zavoli Kristo¬ 
vo socijalno Evanđelje. (82) 

Duhovni cilj dobrotvorne ekonomske akcije 

Kao što Krist nije nahranio gladan narod zato 
da ga ovaj onda proglasi kraljem, već zato da na¬ 
rodu učini djelo milosrđa i da u njemu probudi 
vjeru u njegovo Božansko poslanje, isto tako sva¬ 
ka socijalno -ekonomska akcija mora da je dobrot¬ 
vorna akcija u korist puka, i to poglavito onih slo¬ 
jeva koji trpe, ali bez obzira na njegovu stranačku 
pripadnost, i stoga ta akcija mora stajati izvan 
svake stranačke politike, te mora težiti tek za tim 
da se postigne koji duhovni cilj. (82) 

DOBIVENI DANI 

Ljubav prema bližnjemu 


Sav Ivanov apostolski rad već je bio izraz ljubavi 
prema bližnjemu. Ivan je više karitativno radio nego 
što je o ljubavi pisao. Tu i tamo je o tome samo zapisao 
po koju misao. O njegovim, pak, djelima ljubavi prema 
bližnjemu, koja daleko više govore od ovih misli, podat¬ 
ke treba potražiti u njegovim biografijama. 

Ljubav čovjeku koji trpi - temelj duševnog života 

Ovdje je ležao jedan teško ranjeni talijanski 
časnik. Jaukao je od boli. Tako je uzdisao više od 
jednog sata. Dadoh ga prenijeti natrag do kote 
1580, gdje je bila jedna mala stanica za prvu po¬ 
moć. Nikad neću zaboraviti njegov zahvalni po¬ 
gled i stisak njegove krvave ruke. Bio je krasan 
mladić. Učiniti djelo ljubavi čovjeku koji trpi te¬ 
melj je svakog duševnog života. 

(D, Ratište, Fontana Secca, 19.VI.1918.) 

Izgubljeni i dobiveni dani 

Dan što ga čovjek posveti drugome nije ni¬ 
pošto gubitak već dobitak. Dani u kojima ne 
učinimo ništa za druge, već samo za se, to su iz¬ 
gubljeni dani. (Put k Suncu, str. 181) 

Molitva za drugoga više vrijedi 

U katekizmu piše: ako se čovjek moli za se, on¬ 
da je to iz nužde, a ako se moli za drugoga, onda je 
iz karitasa i ta molitva više vrijedi. Molimo se 
dakle jedan za drugoga. 

(Pismo ing. D. Maroševiću iz Pariza, 1921,g.) 

Katolici dužni raditi za procvat domovine 

Katolici su dužni pred Bogom voljeti svoju do¬ 
movinu i raditi bolje nego itko drugi za procvat 
domovine. A za procvat se domovine radi ako se 
stvaraju dobri zakoni, ako se uredi dobra uprava i 
dobro sudstvo. Stoga je potrebno da i katolici su¬ 
djeluju u državnoj upravi. (130) 

Rodoljub ljubi neumrlu dušu svoga brata 

Pravi rodoljub radi za dobro pojedinaca, obitelji 
i cijelog naroda. On ne radi samo za njihovo tjele¬ 
sno dobro, već najprije za njihovo duhovno dobro. 
Čovjek, koji ne ljubi neumrlu dušu svoga brata, ne 
može biti pravi rodoljub. Jer što koristi čovjeku, 
ako imade sve blago ovoga svijeta, a duša mu je u 
smrtnom grijehu? Stoga je najhitnije za svakog ro¬ 
doljuba da nastoji da duša njegova i duša njegove 
braće ne bude u smrtnom grijehu. (116) 

Pravo rodoljublje kroz zemlju gleda u vječnost 

Tek kršćanin može pravo ljubiti svoju domovi¬ 
nu. Ljubeći domovinu, ljubi on ponajviše ono što 
je najvrednije u toj domovini, a to su bez sumnje 
ljudske duše, a u tim ljudskim dušama njihov ne¬ 
umrli život. Zašto napokon mi živimo na ovoj 
zemlji? Čemu se hranimo i odijevamo, nego da 
uzdržimo svoj tjelesni život. A čemu nam služi 
tjelesni život, ako ne da uzmognemo misliti i 
odlučivati. Tjelesni život je radi našega duševnog 
života, jer je tijelo radi duše. A što nam koristi ako 
naša duša misli i djeluje, a nije u milosti po- 
svećujućoj? Ta milost posvećujuća je zalog naše 
sreće u vječnosti. Ona je zalog da ćemo postići ko¬ 
načnu svrhu radi koje smo stvoreni. Stoga se pra¬ 
vo rodoljublje ne smije zaustavljati na ovoj zemlji, 
već ono mora gledati u vječnost. (116) 

ZAMISAO NOVE ZAJEDNICE 


U želji da se potpuno stavi u službu Kristu i širenju 
njegova Kraljevstva u dušama, Ivan je namjeravao 
osnovati zajednicu katoličkih laika po uzoru na sličnu 
talijansku ustanovu "Opera Kardinal Ferrari". Takve 
ustanove zovu se sekularni instituti, odnosno svjetov¬ 
ne ustanove. Ti se laici i zavjetima obvezuju na Bogu 
posvećeni život i aktivniji apostolat. O tome je Ivan 
razmišljao u duhovnim vježbama 1923. i ostavio je po¬ 
sebne bilješke. Smrt ga je spriječila da ostvari ovu za¬ 
misao, ali je njegovu ideju djelomično ostvarila njego¬ 
va suradnica u apostolatu, Marica Stanković; osnovala 
je 1938. g. prvi ženski svjetovni institut u Crkvi u 
Hrvata pod nazivom Zajednica Suradnica Krista 
Kralja. 

Potreba zajednice posvećenih katoličkih laika 

Kako je slatko, Isuse, boraviti u Tvojoj vojsci, 
služiti pod Tvojom zastavom. I oca, i majku i sve 
što mi je drago zaboravljam kada se sjetim Tvoje 
nebeske pojave i Tvoje mile Majke. Isuse, sav se 
predajem Tebi. Najradije bih Ti tamo služio gdje 
se neprestano o Tebi razmišlja i samo, samo Tebi i 
više nikome ne služi. Ti valjda hoćeš da Ti 
savršenije služim u položaju u kojem sam sada. 
Ne bi li Ti želio da se osnuje jedna nova bratovšti¬ 
na katoličkih laika, koji će se posebno obvezati da 
Ti služe? Ne bi li Ti želio da su u njihovu progra¬ 
mu svakoga mjeseca dvodnevne duhovne 
vježbe? Ne bi li se oni mogli obvezati da će Tebe 
primiti svaki dan i da će dnevno moliti po uputa¬ 
ma onih koji budu poglavari te bratovštine? A i 
njihov apostolat bi bio uređen po uputama tih po- 

glavara prema kojima bi oni položili obvezu po¬ 
slušnosti. - Isuse, neka bude Tvoja volja! Loquere, 
Domine, quia audit servus tuus! Govori, Gospo¬ 
dine, jer sluša Tvoj sluga. (Duh. vježbe, 8.XI.1923.) 

Apostolat u svijetu 

Iz pisma Marici Stanković: 

Veoma se radujem da ste se molitvom dali u 
pripravu za "Operu". To je najnaravniji početak. 
Tako ćete si isprositi providencijalnog muža, koji 
će ostvarenje uzeti u ruke. Ako Vam je moguće sa¬ 
stavite popis djevojaka, koje se za to zanimaju, a 
pogotovo ako ih imade sa vječnim zavjetom 
čistoće. A Vi svakako pišite u "Za Vjeru i Dom" u 
tom duhu, kako uz veliki poziv što ga žena ima 
kao majka i supruga, danas trebamo djevica, koje 
u svijetu poput redovnica sudjeluju u osvaja- 
lačkoj, spasavajućoj i posvećujućoj misiji Crkve. 
Ovim načinom će se u dušama za to zvanih orlića 
početi buditi želja za ovom vrstom apostolata u 
svijetu, kojemu je uz ljubav također podloga 
vječna čistoća. Čini se da je ostvarenje muške 
Opere isto tako udaljeno kao i Vaše.... Međutim se 
mi molimo Presv. Srcu, da nam ono u pravi čas 
pokaže put. Ne dvojim, da će to Presv. Srce i učini¬ 
ti; osnutak mnogih redova u povijesti pokazuje, 
kako su oni tako reći spontano iznikli i prokrčili 
put unatoč zaprekama sa strane najkompetentni¬ 
jih faktora... Dokazala su djela Božja. 

(Pismo M. Stanković, 31.VIII.1927. - Put k Suncu, str. 183) 

TRPLJENJE 
POSVEĆUJE DUŠU 

Kršćanstvo i žrtva - neodjeljivi 


Još od mladih dana pratila je Ivana Merza sjena 
križa zbog bolesti očiju. Veliku duševnu patnju prou¬ 
zročila mu je smrt voljene djevojke Grete. Intenzivan 
susret s trpljenjem Ivan je imao za vrijeme rata kad je 
proživio mnoge patnje na fronti. Nakon rata, za stu¬ 
dentskih dana, imao je poteškoće s očima i živio je stal¬ 
no u strahu da ne oslijepi. Za vrijeme svoga javnog ra¬ 
da u Zagrebu puno je duševno trpio od okoline zbog ne¬ 
razumijevanja svoje vjernosti Papi i provođenja Kato¬ 
ličke Akcije. Posljednjih mjeseci života zadobio je gnoj¬ 
nu upalu sinusa zbog čega je morao na operaciju nakon 
koje je dobio meningitis, što je bilo uzrokom njegove ra¬ 
ne smrti. Susret s patnjom, trpljenjem i boli imao je 
svoj pozitivni duhovni protuučinak i pridonio je da je 
mogao duboko zaroniti u otajstvo Kristova križa i 
shvatiti otkupiteljsku vrijednost trpljenja. 

Gdje nema boli, najjasnije se vide etičke zablude 

Život je izvor svega. Bol je najpotrebnija bit 
života. Ona duboko ore dušu i dokumentira biv¬ 
stvo etike. Gdje nema boli i gdje je sve sito, upra¬ 
vo tamo se najjasnije vide etičke zablude 
Nietzschea i slično. (D, Ratište, Seeiviesen, 3.XI.1916.) 

Trpljenje, religija i kultura međusobno povezani 

Danas sam se pričestio i kod toga dođoh do 
uvjerenja da je sva povijest krvlju ispisana, da su 
sve kulturne vrednote produkt boli. Religija je na- 

stala i potrebna je uslijed boli. Bol je spašavala 
čovjeka od mlitavosti, ona mu je uvijek ulijevala 
strah pred nepoznatom, još većom boli. Tko hoće 
razmjeti kulturu, morao je trpjeti, ne samo dušev¬ 
no, nego i tjelesno. (D, Ratište, Seeiviesen, 26.XI.1916.) 

Kroz bol čovjek sve vidi drugačije 

Uvjeren sam da sve imade svoju svrhu, ovaj 
rad i moje male patnje. Kroz bol čovjek sve vidi 
drugačije i dublje razumije gorku riječ: život. Tu 
misao mi potvrđuje Kempenac u Nasljeduj Krista 
II, 12,3: "Evo, sve stoji u križu i u umiranju sve se 
nalazi." (D, Ratište, Seeiviesen, 17.Xll.1916.). 

Gdje nema boli nema pravoga života 

Jest, bol je sucus (sok) života, ona vlada živo¬ 
tom i ona je začetnica religija. Gdje nema boli, 
možemo biti uvjereni da nema pravog života... 
Sve je to bol, sve ovo stvara povijest i iza raznih 
duševnih trzavica opet jedan dio čovječanstva 
svraća na istiniti put. 

(D, Ratište, Seeiviesen, 17.XII.1916.) 

Trpljenje usmjeruje prema religiji 

Da nema trpljenja, mi jednostavno ne bismo 
mogli razumjeti kako ljudi idu u hramove, te stu¬ 
dene mračne prostore, pa se mole. Jest, njih tjera 
život i ova nesmiljena trpnja, koja im govori da ti¬ 
jelo nije ništa i da će doći u grob, pa instinktivno 
osjećaju da s time dolazi i naplata. Upravo ljudi, 
koji su trpjeli, najbolje znadu što je to bol, patnja... 
Čovjeka, koji bi se poput Prometeja htio odreći 
poštivanja one više sile, nesmiljeno ovo trpljenje i 
živa svijest o drugom životu, koja se uslijed muke 
potencira, baca natrag religiji. 

(D, Ratište, Seeiviesen, 17.XII.1916.) 

Čemu se bojati kad On određuje moje putove! 

Ono malo boli, što pretrpih, onaj prvi strah 
pred puščanim tanetima i šrapnelima (na putu k 
brigadi) govorile su mi uvijek Gospodinove riječi: 
"Što se bojite, zar još ne vjerujete?" Pa čemu se bo¬ 
jati? Ta On gore već znade što će sa mnom biti. On 
me neizmjerno voli, pa znade da li je za mene bol¬ 
je da poginem ili da dalje živim. Pa čemu se bojati, 
kad On određuje moje putove! Valja živjeti i Nje¬ 
ga vječno hvaliti i ne brinuti se za smrtnu opa¬ 
snost. (D, Ratište, Zingarella, 18.V.1917.) 

Profiter prvog svjetskog rata 

Zahvalan sam Bogu što sam sudjelovao u ratu, 
jer me je rat naučio mnogomu što ne bih nikada 
inače spoznao. Želim živo da opet postanem slo¬ 
bodan i da uskladim svoj život prema onome što 
sam spoznao da je pravo.(Pzsmo ocu, Put k Suncu, str. 76) 

Studirati problem križa 

Materijalno mi možda nikada u životu neće ta¬ 
ko dobro biti. Sve mi ide po želji. Mogu se svake 
večeri tuširati, ležati na čistu podu, ustati u 5 sati 
izjutra, otići na sv. misu i često primiti presv. Eu¬ 
haristiju. Hrane ima dostatno, mesa nikada, odije¬ 
lo mi nije poderano, ovratnici uvijek čisti. Imam, 
dakle, sve što mi tijelo zahtijeva.... Problem križa 
mogu sada teoretski studirati i dao Bog da sebi sa¬ 
da stvorim tako snažnu bazu da u praksi ne po- 
dlegnem križu. (D, Zagreb, 14.X.1920.) 

Tko ne zna što je žrtva, ne može razumjeti 
kršćanstvo 

Cijelo kršćanstvo sazdano je na žrtvi. Tko ne 
zna što je žrtva, ne može razumjeti kršćanstva. Ra¬ 
speti je Krist bojna zastava, koja je izvješena u svim 

kršćanskim kućama. Duboko je značenje vanjske 
žrtve. Čovjek se sastoji od duše i tijela, zato treba 
da duša čovječja i tijelo žrtvom iskažu Bogu čast, 
koji je sve stvorio. Sav ostali vidljivi svijet: kamen¬ 
je, bilje, životinje, ne mogu svjesno Bogu dati čast, 
jer nemaju razuma. Čovjek, koji je gospodar sve 
prirode, ima pravo da mu sva priroda služi, ali 
imade stoga i dužnost da kao Gospodaru svega u 
ime cijele prirode daje Bogu čast i slavu. (111) 

Trpljenje sjediniti s trpljenjem Spasiteljevim 

Svoje trpljenje sjedini s trpljenjem Spasitelje¬ 
vim, da orlovski naraštaj zaista postane naraštaj 
vitezova Božjih, koji će jurnuti Hrvatskom i sve 
osvojiti za Crkvu vječnu. 

(Pismo ing. D. Maroševiću, 1926.) 

Razborita briga za zdravlje 

Sam naravni zakon nalaže nam da se razborito 
brinemo za svoje zdravlje i da svojim tijelom rav¬ 
namo ne kao vlasnici, već kao upravitelji, kojima 
je Bog naredio da dobro gospodare tim tuđim vla¬ 
sništvom.... Božja je volja da poduzmete sva redo¬ 
vita sredstva (koja ne zahtjevaju prekomjerne 
troškove, jer na to naravni zakon ne veže), što su 
potrebna da to Božje vlasništvo opet privedete 
zdravlju. To je što stoji do Vas. A ako Gospodin 
želi da unatoč tomu trpite i da ne ozdravite, onda 
se valja predati u Njegove ruke - jer se ni najmanji 
bakcil ne miče bez prisutnosti i djelatnosti Go¬ 
spodnje. (Put k Suncu, str. 186) 

Trpljenje pridonosi širenju Kraljevstva Isusova 

Ta i sami znate bolje od mene da trpljenjem 
čovjek može više učiniti za proširenje Kraljevstva 
Isusova, negoli velikim radom, učenim rasprava¬ 
ma, sjajnim govorima i člancima. - Ako Vas je Isus 


111 


odabrao da budete apostolom u trpljenju, uvjeren 
sam da će Vam dati i snagu da uz sudjelovanje 
Vaše volje taj apostolat dobro izvršite. Ze¬ 
maljskim očima možda nećemo vidjeti plodove 
tog trpljenja, ali gore, u Srcu Božjem, ukazat će 
nam se koliko je njime duša spaseno, kolikim ka¬ 
toličkim pothvatima je donijelo blagoslova. 

(Put k Suncu, str. 187) 

Sve na slavu Presvetog Srca Isusova 

Posljednjih mjeseci prije smrti Ivan je opet započeo 
voditi dnevnik koji je bio prekinuo dolaskom u Zagreb. 
Zapisao je tek nekoliko rečenica, ali dovoljno da se uđe 
u njegovu dušu i njegovo raspoloženje pred patnjom i 
smrću. Započeo je taj posljednji odsjek svoga Dnevnika 
riječima: Sve na slavu Presvetog Srca Isusova. 

(D, Zagreb, 21.1.1928.) 

Gospod vodi sve pojedinosti života 

Pišem jer sam uvjeren da se oko mene zbivaju 
važne stvari, u kojima posve jasno i realno za- 
pažam kako Gospod vodi sve pojedinosti našega 
života i rada. (D, Zagreb, 8.11.1928). 

Zajednička krunica u obitelji - plod trpljenja 

Danas je po prvi put mama pristala da se u 
našoj obitelji zajednički moli krunica. Sutra je Go¬ 
spa Lurdska. To je njezino djelo. Ali zato je moralo 
doći toliko bolesti na mene. (D, Zagreb, 10.11.1928.) 

Trpljenje - sredstvo za spasenje i posvećenje duše 

Dosta je velik križ na nama. Dobio sam gnojnu 
akutnu upalu čeljusne šupljine. Danas mi je iz¬ 
vađen još jedan zub. Mama u silnim mukama. 
Međutim, vidim da dosta rado moli. Sinoć smo 
stvorili kao zavjet da ćemo, kadgod to prilike do¬ 
puste, uvijek zajedno moliti krunicu. Čudno: ovo 

naše trpljenje kao da je stvorilo čudesa u mami, 
koja dosta lako moli sada i samu krunicu. Sama 
veli da je danas koju stotinu Očenaša i Zdravih 
Marija izmolila. Eksperimentalan dokaz kako je 
trpljenje najjače sredstvo što spasava i posvećuje 
duše. Blago onim dušama koje s radošću primaju 
iz ruku Gospodnjih svaku bol i sjedinjene s Isu¬ 
som pridonose je za raširenje Crkve Isusove u 
dušama i društvu. (D, Zagreb, 13.11.1928.) 

Lako je pričešćivati se, ali je trpko jesti drvo križa 

Lako je svaki dan primati sv. Pričest i gostiti se 
s Gospodinom. Oh, kako je čovjeku trpko kada 
mora da grize i jede tvrdo drvo svetoga križa. Da¬ 
nas mi opet zub izvadiše. (D, Zagreb, 15.11.1928.) 

Žrtva života za hrvatsku mladež 

Prije odlaska u bolnicu na operaciju Ivan je posjetio 
u Bazilici Srca Isusova svoga ispovjednika o. Josipa 
Vrbaneka, isusovca, s kojim je razgovarao o svome pre¬ 
dosjećaju da će mlad umrijeti. O. Vrbanek u svojoj bio¬ 
grafiji o Ivanu navodi njegove riječi o spremnosti na 
žrtvu života i o predanju u Volju Božju. 

Zaista je bol nešto veliko i vrijedno... Žrtva, 
potpuna žrtva! Velim došlo je vrijeme žrtve... 
L'abandon- potpuno predanje.... E pa - fiat. Budi 
volja Tvoj a....U ruke Božje... Ako zrno pšenično 
padnuvši u zemlju istrune, donosi obilati rod.... 
Da, o tom sam već davno uvjeren: treba žrtvovati! 
Ja sam gotov! (Put k Suncu, str. 189) 

Kako će u nebu biti lijepo! 

Injekcija nije potpuno djelovala, pa sam 
osjećao udarce liječničkog čekića. Ali, ja sam tom 
zgodom stalno mislio kako će u nebu biti lijepo... 
Pa što je umrijeti; iza toga dolazi drugi svijet. Ta¬ 
mo će biti tako lijepo i veselo! (PutkSuncu, str. 189) 

Prinošenje žrtve Bogu 

Nakon što mu je ispovjednik, isusovac o. Josip 
Vrbanek podijelio bolesničko pomazanje na samrti, te 
videći da Ivan zaista prinosi žrtvu života, podsjetio ga 
je na posljednji razgovor i pitao ga, ima li mu još što 
reći. Ivan potvrdi, a ispovjednik mu reče: 

Zar ne, vi žrtvujete svoj život za hrvatsko or- 
lovstvo? Ivan vedro pogleda, velike njegove oči 
zasjaše ... i naklonio je glavom u znak potvrđiva¬ 
nja. (Put k Suncu, str. 189) 

Koliko je ova žrtva bila Bogu draga pokazali su do¬ 
gađaji nakon Ivanove smrti. Njegovo ime i djelo postali 
su program života i rada mnogim mladim hrvatskim 
katolicima. 

OČEKUJEM MILOSRĐE 
GOSPODINOVO 


Testament Ivana Merza 


Predosjećajući da će umrijeti, Ivan je prije odlaska 
na operaciju sastavio svoju oporuku i to na latinskom 
jeziku, jeziku Crkve. Radilo se u stvari o nacrtu natpisa 
za nadgrobni spomenik ali mu je Ivan dao naslov "te¬ 
st amentum". To je bilo ujedno i posljednje što je Ivan 
napisao u svome životu. Oporuka je pronađena u ladici 
njegova pisaćeg stola nakon smrti. U nekoliko rečenica 
Ivan je sažeo sav svoj život i svoje vjerovanje u bu¬ 
dućnost koju mu obećaje Onaj kojemu je povjerovao i 
posvetio svoj život. U tim riječima nema straha ni ne¬ 
izvjesnosti pred misterijem kojemu ide u susret. Iz sva¬ 
ke riječi izvire samo vedra nada i sigurno pouzdanje u 
vječni život i blaženstvo što vjerniku obećava kršćan¬ 
ska vjera. Najprije donosimo hrvatski prijevod, a na 
drugoj strani faksimil izvornika i latinski prijepis. 

Umro u miru katoličke vjere. 

Život mi je bio Krist a smrt dobitak. 

Očekujem milosrđe Gospodinovo 
i nepodijeljeno potpuno vječno 
posjedovanje Presvetog Srca Isusova. 

I(van) M(erz) sretan u blaženstvu i miru. 

Duša će moja postići cilj za koji je stvorena. 

U Gospodinu Bogu. 

Ivanova oporuka jest divan zaključak njegova živo¬ 
ta i kruna njegove pobožnosti. Njome je stavio točku na 
remek-djelo što ga je stvorio od svoje duše i svoga živo¬ 
ta surađujući s Božjom milošću. 

Ove riječi njegove oporuke nalaze se danas uklesane 
na bijeloj mramornoj ploči nad njegovim grobom u Ba¬ 
zilici Srca Isusova u Zagrebu. 

TEST AMENTUM 
Decessit in pače fidei catholicae. 

Mihi vivere Christus fuit et mori lucrum. 

Expecto misericordiam Domini 
et inseparabilem, plenissimam, aeternam 
possessionem Smi Cordis Jesu. 

I. M. dulcis in refrigerio et in pače. 

Anima mea attinget finem suum quare creata erat. 
En Theo Kyrio. 

Ivan Merz rođen je u Banja 
Luci 16. XII. 1896. god. 
Odgajan je u liberalnoj 
sredini. Gimnaziju je završio 
u rodnom mjestu. Nakon ma¬ 
ture, 1914. god., pohađa kroz 
tri mjeseca vojnu akademiju, 
a potom 1915. god. započinje 
studij prava na Bečkom sveu¬ 
čilištu. Prvi svjetski rat pre¬ 
kida mu studij. Mobiliziran je. Proživljava sve 
strahote rata na fronti u Italiji od 1916. do 1918. 
Nakon rata nastavlja studij književnosti u Beču 
1919. i potom u Parizu od 1920. do 1922. god. 

Po završetku studija, u jesen 1922. god., dolazi 
u Zagreb gdj e postaj e profesor francuskog j ezika i 
književnosti na Nadbiskupskoj klasičnoj gimna¬ 
ziji. Doktorirao je 1923. na Filozofskom fakultetu 
Zagrebačkog sveučilišta radnjom pisanom na 
francuskom o utjecaju liturgije na francuske pis¬ 
ce. Sve svoje slobodno vrijeme posvečuje odgoju 
mladeži u katoličkim organizacijama. Jedan je od 
prvaka liturgijskog pokreta u Crkvi u Hrvatskoj. 
Glavna njegova karakteristika kao katoličkog 
intelektualca jest ljubav i odanost Katoličkoj 
Crkvi, Rimu i Papinstvu. Ivan Merz je bio čovjek 
žive vjere, iskrene molitve, samoodricanja, dnev¬ 
ne Pričesti, adoracije, predanog trpljenja, široke 
naobrazbe. Umro je u Zagrebu 10. svibnja 1928.g. 
u 32. godini života, na glasu svetosti. Na samrti je 
prikazao svoj život kao žrtvu Bogu za hrvatsku 
mladež. Postupak za njegovo proglašenje bla¬ 
ženim u tijeku je u Rimu, u vatikanskoj Kon¬ 
gregaciji za kauze svetaca. 

U ovoj je knjizi objavljen izbor njegovih naj¬ 
ljepših misli koje nam pokazuju kako se uspinjao 
prema Bogu ko j i ga j e svoj om milošču privlačio. 

